qundao/data-zh-poetry huggingface dataset:
题吴彦嘉所藏张秋蟾龙图
作者：方行
朝代：明
体裁：古风

张公画龙人不识，笔法远自僧繇得。挂向高堂神鬼惊，恍忽电光来破壁。夜当渤澥开笔力，元气淋淫浸无极。吞吐日月天地昏，摩荡云雷太阴黑。江翻石转窅莫测，雪涛捲空铜柱侧。洞庭扶桑非尔谁，颠倒沧溟为窟宅。乃知前图只数尺，坐令万里起古色。何当置我君山湖上之高峰，听此老翁吹铁笛。
题美人图
作者：方行
朝代：明
体裁：七言绝句

白玉帘开露气浮，芙蓉花近紫金钩。《阳春》一曲无人识，空拂银筝下翠楼。
题边文进仙山楼观图
作者：方行
朝代：明
体裁：古风

仙人散发悬双瞳，能移昆崙开华嵩。为我一扫瀛洲趣，中有千年不死青芙蓉。飘飘烟霞入君手，深林蔽羃桃源口。苍烟飒飒鸾竞飞，丹崖恍恍龙惊走。赤城掩霭天姥回，石梁倒挂双琼台。桃花半壁镜中见，古木尽化青猿哀。素娥回飙下瑶殿，明星玉女长相见。邀余为作商山歌，坐看桑田几经变。丹霞乱飞桂树表，手翳琼枝拂瑶草。天风吹入西瑶池，王母秋眉飒衰老。瑶池花暖春未凋，三十六宫散琼瑶。青霓锦帔耀云日，上元月下来吹箫。吹凤箫兮系霜丝，君亦胡为弄参差。他年傥惠金鹅蕊，寄声蓬岛长相思。
蒯文通墓
作者：方象英
朝代：明
体裁：七言律诗

广渠门外俯荒丘，徂诈还闻此地留。王气应知归汉祖，奇谋原不负韩侯。书传隽永人谁问，愤到佯狂死未休。鸟尽弓藏千古恨，寒灯井上夜深游。
冰玉篇赠徐子谦
作者：方豪
朝代：明
体裁：古风

君不见冰溪之水真如冰，洁爽不得留蛟蝇。玉山之峰白如玉，遥见贞光荡晴旭。我昔报恩作此行，溪容山色随双旌。恍然置我水晶阙，胸中尘秽皆销歇。嘉兴太守冰玉姿，出门便与溪山期。此日归来五马散，意气不异之官时。嘉兴之人或未知，溪童山叟皆知之。童叟犹人或可私，山灵溪伯安可欺。吁嗟太守真吾师，相送岂作儿女悲。溪可渔，山可采，伐木丁丁歌欸乃。太守百年心不悔，独恨生当明圣朝，不应黑发居东海。野客狂痴全未解，欲走天门问时宰。
圣像教寺
作者：方豪
朝代：明
体裁：五言律诗

何年浮圣像，二徙寺留名。匹马冲风到，群僧冒雨迎。楼台红树顶，烟火绿葭浜。一曲松风操，萧然病骨清。
太白楼席上追和先辈陈刚中
作者：方豪
朝代：明
体裁：古风

风流杨水部，苦欲同登太白楼。楼前一回首，四郊烟雾风飕飕。白也生爱此，死后神应留。鲁人往往闻啸咏，深宵水底号蛟虬。金尊绿酒满，玉镜清光流。起见仙人犹独酌，锦袍坐对高城秋。仙人从来小天地，生既能乐死何愁。区区力士辈，玩弄如沙鸥。浩然之气永不灭，真与元气空中浮。彼哉撼树真蜉蝣，只向仙人粗迹求。仙人闻之不满一大笑，飘然跨鹤归宣州。自言宣州亦旧游，避人议论莫若青山丘。
寻王粲楼故址
作者：方豪
朝代：明
体裁：七言律诗

仙子乘云去不还，空馀词赋落人间。高楼试问今何处，故老相传是此山。极目平原空怅望，侧身尘界欲飞攀。漳沮秋净征鸿下，越客悲吟鬓已斑。
常山卧雪亭
作者：方豪
朝代：明

卧雪常山馆，孤吟气转雄。若逢洛阳令，闭户不相通。
开河
作者：方豪
朝代：明
体裁：五言绝句

三月开河驿，垂杨绿覆堤。征人叹萧索，未有一莺啼。
弃瓢图寄国英侍御
作者：方豪
朝代：明
体裁：古风

昔人弃国如弃瓢，山中独坐风萧萧。今我耽书好种树，虎谷棠陵未寂寥。我有知心在南海，壶公名药长自采。安得羽化相飞攀，笑弄沧溟歌欸乃。
故国
作者：方豪
朝代：明

故国春犹好，晨风送马蹄。四山花气杂，万窦水声齐。旧木莺初出，新菑犊正肥。老翁闲倚杖，白发照清溪。
游桃花寺
作者：方豪
朝代：明
体裁：五言绝句

听说桃花寺，游人兴不禁。桃花今不见，流水尚堪寻。
看月
作者：方豪
朝代：明
体裁：五言绝句

看月月转明，幽人寂无语。山空秋夜长，松露湿如雨。
赠写真孙木峰
作者：方豪
朝代：明
体裁：古风

洞庭客子天边来，木峰访我读书台。平生百念尽销歇，惟有好画心未灰。长松高卧南风清，幅巾氅服神思宁。呼毫为写麋鹿相，儿童不识惊仙灵。殷勤相送石溪渚，长揖分携无一语。但索狂吟满意归，宁计黄金漫相许。依然挽袂酌一斗，山月已照棠陵口。重开画影笑相看，尽讶三人同酌酒。
赠陈生
作者：方豪
朝代：明

老农深住石溪傍，赤日蒙君过草堂。若问生涯无可答，梅天犹有晒书忙。
送章子发至雷岭
作者：方豪
朝代：明

山中春独早，枕上雨初晴。泉响妨人语，花明照客行。野老杯盘洁，溪风杖屦轻。孤琴余万里，此别最关情。
重至波光阁
作者：方豪
朝代：明
体裁：七言律诗

去岁奉亲游白岳，登君画阁挹波光。秋风再向长桥渡，隔岸遥闻浊酒香。数里人烟枫桕赤，一年好景橘橙黄。凭谁拔却南阮岭，日日相过云水乡。
题画
作者：方豪
朝代：明
体裁：七言绝句

乱山两岸一江横，烟树濛濛雨乍晴。钓艇自来还自去，江风不动水禽鸣。
鸳鸯湖
作者：方豪
朝代：明
体裁：七言绝句

鸳鸯湖边落日明，荷花十里棹歌清。丈人自折碧筒饮，醉看秦塘海月生。
精忠庙
作者：方质
朝代：明
体裁：古风

妖星流光射天裂，女娲炼云手才爇。銮舆背哭洛水寒，十万降兵化为血。鄂州将军天下雄，锦袍坐挽乌号弓。大鹏南来作人语，夜夜吐气如长虹。微臣泪洒陵园土，挥戈誓饮黄龙府。皇天不为苍生忧，空使人间望甘雨。归来叫阍诉上帝，天门九重戟如蚁。槃弧使人不得入，一旦秋郊泣新鬼。漫漫长夜金井深，万古白日同丹心。
旧白鹤楼谒吕祖师
作者：方起鹏
朝代：明
体裁：七言绝句

懒将点石误时流，葛水楼空草满丘。携去青蛇铓映月，乘风再醉洞庭秋。
夜起
作者：方起龙
朝代：明

梦醒不复寐，披衣中夜起。辘轳寂未声，寒窗照破纸。乾坤只一皓，圆魄无纤滓。人游于光中，顾影一粟耳。我魂为之濯，焉用冰壶水。人天气交澄，不能言所以。兰焰未残烟，冷香生露蕊。满耳砌蛬音，断续不肯已。小童忽呓言，梦中作悲喜。
夜起听圃人锄月声
作者：方起龙
朝代：明

凉月白于水，微烟且未生。莺眠一树静，草响百虫争。人影孤逾冷，锄音歇复鸣。墙头相问訉，莫是老云卿。
庭有盆池漫砌小山与水光相映閒际静观辄有悠然之想戏作歌
作者：方起龙
朝代：明

吾闻小中可见大，莫看须弥芥子外。小作盆池儿戏情，累石为峦青一带。幽花细树缀其间，五岳三湘适意会。群鱼吹波争出没，髣髴龙蛟云气霭。水面落叶荡微风，如驶舟航飞急濑。一卷一勺妙理存，黄筌知微不能绘。予也蓄志名山川，几思遍历搜奇最。自知有待而未能，于此神游入三味。
得茅鹿门所评欧阳文忠集三十二卷板刻精工而篇帙完好若手未触盖数十年前物也因重装日披而庄诵之
作者：方起龙
朝代：明

宋世欧阳公，文章之凤麟。力矫当时学，黜险而崇醇。直追韩愈步，独得史迁神。一字落海内，金玉并争珍。遂开苏曾先，师表天下人。道德文章重，其学百世尊。至明鹿门子，古传衍一薪。手评先生集，意旨晰胪陈。闻与韩柳苏，曾王合刻均。他集予未见，此刻精绝伦。古香生篇帙，岁久乃能新。投予好古志，得之匪无因。玩观不敢苟，毋使或泯沦。
端午前三日登泗及诸同社赴陈伯敬之招啖园中荔枝命酌树下甚欢以诗示予予为心快次和
作者：方起龙
朝代：明

陈家紫荔种别致，熟遍名园请君嗜。琼液直分甘露香，绛囊真夺樱桃媚。攀枝一啖三百颗，主人致客长少备。视彼馈李钻核人，千秋应足使之愧。树阴匝地惠风生，五日先期快扬觯。枝头好鸟迭笙簧，两部奇蛙佐鼓吹。兰亭梓泽同此欢，无诗必罚不少迟。或坐或立或狂歌，袒跣欹斜酣谑戏。兴庆池南草有无，可能立醒诸君醉。归路红灯拥簇簇，夜来应免逻卒谇。平明题诗缄寄予，爱我耽吟肯遐弃。
读李王二先生传绝类李杜二公
作者：方起龙
朝代：明

谪仙李其姓，于鳞亦姓李。少陵美为字，弇州亦字美。或者再来人，著姓复存氏。前后生同时，相契并鱼水。著作集大成，诗文振后起。足以光唐明，足以寿青史。若非两世身，安能合一轨。李白真复生，子美真不死。
进舟峰滩歌
作者：方起龙
朝代：明

两崖夹束垂山溜，乱石截江不可仆。奔湍触石久难降，奇聱一派怒雷吼。喷薄激射万古争，鳞甲纷飞黑蛟斗。空中雹雨刷面来，阴风飒飒寒白昼。篙师操舟坦然入，踏波攀木胜飞狖。与石曲折舟不知，无乃层峰野炬照天清。凭虚不□□□□，□□□□已二更。
题赵子昂行书幅
作者：方起龙
朝代：明

癖有南宫嗜，秘笥珍子昂。花斋亦宝晋，一轴争奇光。走笔惊波发，神韵自非常。有如龙蛟斗，鳞甲怒飞扬。复如公孙舞，剑器拂风霜。平视欧褚辈，超妙埒钟王。岂不进文董，未许列其行。矧以孟郊作，珠玉相辉煌。历载已四百，鬼物护幽藏。神魄中夜动，疑登松雪堂。
贞妇
作者：方辂
朝代：明
体裁：五言绝句

诗诵柏舟吟，琴弹别鹤音。春来秋自去，宁肯负初心。
乳洞口水碓
作者：方逢年
朝代：明
体裁：五言绝句

陟阿采玉芝，浮涧拾瑶草。野碓竟日舂，谁识是龙脑。
石鼓歌
作者：方逢年
朝代：明
体裁：四言诗

落落石鼓，曾孙之武。臣籀书之，诵者臣虎。十鼓九夏，孔所删者。车攻吉日，择其言雅。石鼓十章，归于原野。秦销其金，鼎乃泗沉。秦灰维扬，经乃壁藏。石鼓十章，遁于陈仓。其一鼓独，受杵以腹。神或使然，一还九族。使宋金焉，使彝幽燕。金脱文存，以开帝先。辟雍皇只，陈甲至癸。乐雍论鼓，于皇多士。日佳壬申，右我成均。吉日癸巳，寿矣弗伦。天子万寿，鼓尔左右。
怀故兴济令许伯玉
作者：方逢时
朝代：明

客子赋皇华，乘流泛斗槎。暝烟浮远树，凉月动虚沙。仙令怀潘岳，尘踪愧孟嘉。何人夜吹笛，遗恨满天涯。
江上春怀
作者：方逢时
朝代：明
体裁：七言律诗

漠漠春阴黯不开，江亭独上思徘徊。渚宫楼阁浮云净，鄂浦烟波落日催。去国王孙空有赋，忧时迁客漫多才。閒情欲和沧浪曲，澧芷湘兰尽可哀。
赤壁
作者：方逢时
朝代：明
体裁：七言律诗

危矶巀嵲倚高江，人道曹刘旧战场。往事已随寒浪灭，遗堂惟有暮山长。云霞尚带当年赤，芦荻空馀落日黄。欲吊英雄千古恨，渔郎萧瑟弄斜阳。
过天津
作者：方逢时
朝代：明
体裁：七言律诗

城头初日乱啼鸦，客子行歌上使槎。蜃气高连蓬岛近，雁行遥度蓟门斜。河声过雨添新涨，草色和烟翳浅沙。闻道边庭犹苦战，九关西望动悲笳。
春日别洪子
作者：方邦望
朝代：明
体裁：五言律诗

枝上晓莺飞，江亭春未稀。轻舟移浦溆，别酒惜芳菲。风急寒潮响，天长远岫微。此时频徙倚，空忆谢玄晖。
元旦次空同子韵
作者：方郑作
朝代：明

今日何日春始临，归心无奈只幽吟。唤愁草色为谁动，含冻雪花翻自深。塞雁度江终北思，楚人拘晋亦南音。灌园白首真吾事，抱瓮行看入汉阴。
刀赠程自邑
作者：方郑作
朝代：明

昔客汴上来，曾遗西番刀。出鞘试，口吹断毫毛。裹以白鹿皮，缠以青丝绦。不逢拂拭人，尘埃甘自韬。把赠惭吾老，功名看汝豪。
客中闻四弟消息
作者：方郑作
朝代：明

昨遇梁园使，孤城舍弟居。干戈常在目，烽火不通书。汝计犹长剑，吾心已弊庐。两乡千里隔，瞻望各沾裾。
寒坐忆李献吉
作者：方郑作
朝代：明

雪花片片风吹过，书生破屋甘饥饿。去年瓮头新酒香，一尊两尊遥饷我。今年新酒巾未漉，瓮底坚冰椎不破。此时知子更愁思，拥被呻吟但僵卧。
方卧南窗舍弟古民率尔相访入门不呼遽去书以纪事
作者：方郑作
朝代：明

令弟兴狂携竹杖，老兄思苦卧藤床。草堂空踏青苔破，萝径难消白日长。应惜萤窗劳笔砚，恐惊蚁穴梦侯王。入门不语悠然去，蝉噪槐阴下夕阳。
春日登台
作者：方郑作
朝代：明

登台并马出都门，满地东风动草根。千里乡心悲过鸟，一年佳节藉芳尊。回㹀雪积春还在，远戍烟拖晚更昏。酩酊归来思何限，断鸥饥鹭立沙痕。
有感
作者：方郑作
朝代：明

越客居梁久，为歌尚越声。只缘秋夜苦，长系故乡情。三径黄花暗，孤灯白发明。忧来独凭槛，鸿雁正南征。
柬汪用夫
作者：方郑作
朝代：明

我归岭峤云生履，君泛江天雪满船。离思不堪还异地，乡愁无奈况残年。海鸥笑客时能去，山鬼吹灯夜不眠。一棹沙溪明月静，渔竿相把钓寒烟。
答空同子观射见赠之作
作者：方郑作
朝代：明

我骑白鼻蘖，君载青油车。行行城南道，联翩走风沙。停车下马对相揖，弯弓抽矢向西立。一箭应手堕双翼，镝中飒飒悲风入。天寒日暮侵征衣，侧身上马先尔归。扬鞭径去不回首，黄云白雪昏霏霏。
过李氏庄
作者：方郑作
朝代：明

沙径萦村入，柴门面水开。园林君自得，鞍马我能来。白鹭窥鱼立，黄莺触燕回。日斜犹不去，相与坐莓苔。
送五兄
作者：方郑作
朝代：明

昆仑之水流汤汤，陌上行人愁断肠。霜寒露白心更切，况此飘飘秋叶黄。弟兄河侧重携手，流水何如别意长。
送吴克存还山
作者：方郑作
朝代：明

花暮春回柳复飞，青山千里送君归。共倾北地愁中酒，独酌南溪水上矶。帆挂夕阳孤影淡，雁迷残雨去声微。孤城此日堪肠断，不为临歧重湿衣。
逢徐少卿
作者：方郑作
朝代：明

八年方把袂，万里只含情。已自忘颜面，犹能记姓名。深杯照落日，寒叶动秋声。独愧飞蓬影，飘飘过此生。
醉歌行赠懋昂别
作者：方郑作
朝代：明

我持白玉壶，酌君黄金卮。我为楚歌君楚舞，并言行乐当及时。忆昔少小携名娃，千金调笑听琵琶。青丝络酒穿芳草，白马寻香踏落花。可怜绿发不相待，旧游回首今谁在。
除夕
作者：方郑作
朝代：明

除夕愁难破，还家梦愈频。十年江海客，孤馆别离人。残漏听还尽，寒灯坐愈亲。梅花满南国，谁寄一枝春。
谒驺先生祠·其一
作者：方问孝
朝代：明
体裁：五言律诗

夫子昔游燕，宫成碣石年。坟荒肃然雨，祠接女郎烟。名自三驺著，书从五德传。夜深明月下，彷佛笑谈天。
谒驺先生祠·其二
作者：方问孝
朝代：明
体裁：五言律诗

人去不可见，川明终古流。云疑拥彗日，庙似筑宫秋。碑色含苔令，蜩声带雨愁。应知精魄在，千载此幽州。
丙申新正试笔和舍弟韵
作者：方鹏
朝代：明
体裁：七言律诗

七十行年祇欠三，清时无补自知惭。轻寒枕上慵朝起，细雨樽前剧夜谈。春意熙熙人自乐，病怀黯黯我何堪。卖花声在东风外，红白江梅共一担。
游善权
作者：方鹏
朝代：明
体裁：七言律诗

肩舆冉冉欲凌空，翠竹苍松隔水东。三洞真通溟渤外，诸天疑在渺茫中。独怜地主来今雨，更羡山僧抱古风。明日又从何处去，雪泥踪迹笑飞鸿。
生日招远林
作者：方鹏
朝代：明
体裁：七言律诗

劳劳六十又三年，半在愁边半客边。假我馀生还对酒，与人多忤合归田。花前卧疾妨春事，枕上敲诗失夜眠。此日江村期一醉，浅沙深竹系吴船。
留都将归先呈未斋
作者：方鹏
朝代：明
体裁：七言律诗

羞将白发恋京华，已办归装路不赊。旋买鸡豚投里社，敢驱鹅鸭恼邻家。春风枕上闻啼鸟，秋水溪头看泛槎。莫道山翁无一事，借书沽酒亦生涯。
秋野
作者：方鹏
朝代：明
体裁：七言律诗

凉雨经旬暑尽消，荻花枫叶暗溪桥。深深门巷回车马，浩浩江湖隔市朝。满地粳稌喧鸟雀，几家烟火混渔樵。非无使者弓旌在，水阔云多不可招。
西洲和时鸣韵
作者：方鹏
朝代：明
体裁：七言律诗

水云深处卜幽栖，不减夔州旧瀼西。寒雨渡头孤艇没，夕阳江上远山低。养驯白鸭当门浴，种就黄芦与屋齐。未识东山歌舞地，祇将尊酒对山妻。
宴陆氏庄
作者：施侃
朝代：明

恶雨忽云止，高云招可来。农移虹外笠，儿跪掌中杯。竹亚鸟双落，歌清渔独回。稍闻幽惬处，鞋脚即相催。
岁暮
作者：施侃
朝代：明

阴风激人山雪动，空村入暮岁事微。饥鸟挟子抱寒树，农夫牵茅遮坏扉。塞北蒲宫何燥燥，城东草堂聊依依。青灯照影忽不惬，却走出门月满衣。
庵中寂无一人童子觅酒未至
作者：施侃
朝代：明

数尽归鸦酒未来，佛香伴我信悠哉。忽惊门外欢声过，邻父叉鱼得隽回。
登瓜州南楼
作者：施侃
朝代：明

金焦壁立原无地，吴楚中分独此门。万里风清悲白鸟，六朝踪迹倚黄昏。山光隐见云边寺，日气霏微海上村。闻道长安应不远，野人端欲献江蘩。
对菊
作者：施元征
朝代：明

我观高士传，如对菊花黄。九日闲居惯，三秋古意长。晚香酬雨露，傲骨斗风霜。甲子义熙后，萧条松径荒。
送之普回乡二首
作者：施元征
朝代：明

静重元公暂养高，泉亭何必学劳劳。一天国老希梁栋，五邑门生遍李桃。立起百年河内泽，来梳八月广陵涛。阳春无不通民隐，卧辙讴歌满乐郊。三公出入本康侯，不必台星任去留。化雨甘棠原有颂，春晖寸草未能酬。昆源本铎欣重振，腐史金华庆再修。竹马儿童徒解事，彩云天远更含愁。
送之普回乡二首·其一
作者：施元征
朝代：明

静重元公暂养高，泉亭何必学劳劳。一天国老希梁栋，五邑门生遍李桃。立起百年河内泽，来梳八月广陵涛。阳春无不通民隐，卧辙讴歌满乐郊。
送之普回乡二首·其二
作者：施元征
朝代：明

三公出入本康侯，不必台星任去留。化雨甘棠原有颂，春晖寸草未能酬。昆源本铎欣重振，腐史金华庆再修。竹马儿童徒解事，彩云天远更含愁。
人日喜晴次廷冕韵
作者：施奎
朝代：明
体裁：七言律诗

环佩声中散早朝，日华点点丽层霄。五花承伞春刚到，三素蒸云冻已消。弱柳半含新绿浅，疏梅偏逐暗香饶。翻思杜老题诗日，回首鄜州路更遥。
倚楼柬徐长谷
作者：施峻
朝代：明

倚楼极目思无涯，溪上幽居似浣花。未信年华欺客鬓，也知春色到邻家。柳塘汗漫生新水，桃径参差叠绛霞。欹枕竹床浑欲梦，不禁啼鸟隔窗纱。
寄王屋张山人玄超
作者：施峻
朝代：明
体裁：七言绝句

隐隐茆堂锁白云，万峰飞瀑静中闻。徵君只在东西崦，碧树丛深路不分。
寓云居得张龙湖相公书
作者：施峻
朝代：明

精舍岧峣隔翠微，我来便觉世情违。疏灯照雨檐花落，短鬓临风木叶稀。白雁虚疑千里信，青山容得几人归。诗成正在钟鸣后，独立空庭揽旧衣。
撒秧谣
作者：施峻
朝代：明
体裁：乐府曲辞

东阡有田三千亩，秧谷已撒十五斗。去年薄收难接新，种得早稻方救贫。相传今年晚更好，十分秖宜一分早。东邻西舍皆晚禾，我种早稻知如何。
林卧柬方外友
作者：施峻
朝代：明

空斋寂寞对青山，桂树丛深好寄攀。南岳先生勾曲去，东林长老沃洲还。蜩攒露柳声偏咽，蝶绕晴花影自闲。疏懒能令相识远，孤云独鹤水潺潺。
次宋石楼春日过访作
作者：施峻
朝代：明

停云脉脉对春杯，宋玉招寻此日来。屋矮坐看书接栋，溪平行爱水生苔。河桥细雨舟初泊，山郭寒烟梅半开。万里心期空岁暮，潜夫翻愧黑头回。
石居
作者：施峻
朝代：明

何年此卜居，一径入幽虚。隐几青山近，焚香世事疏。鹿麛过别院，松子落前除。我欲为邻舍，同看种树书。
过南郭野寺
作者：施峻
朝代：明

休沐出南郭，寻僧一扣关。孤灯燃白昼，疏磬满秋山。束带经年苦，看云尽日闲。斋厨清供罢，惊鸽欲飞还。
郊扉
作者：施峻
朝代：明
体裁：五言律诗

青入秧田雨，黄连麦坂云。郊扉聊骋望，世事不须闻。竹外鸠双语，花前鹤自群。溪边来县尉，载酒劝农耘。
野老
作者：施峻
朝代：明

野老携觞时款门，农谈兼得叙寒温。药栏当午蜂偏乱，钓槛平溪水不浑。身隐谩劳名太著，齿刚争得舌长存。秋风落日频鸡黍，醉卧康衢长子孙。
自题山庄
作者：施廉
朝代：明
体裁：七言绝句

深深凿渠低覆梁，流水入户桃花香。野人朝来足清睡，时有黄鸥过短墙。
野翁山居
作者：施廉
朝代：明

清晨梳我头，有客过茅宇。呼儿具尊罍，展席集朋侣。钩帘对青山，潇潇落疏雨。可人期不来，相思渺何许。
泊新淦阻风
作者：施承芳
朝代：明
体裁：七言律诗

片帆南指泊西涯，淦水萦回照落霞。江叟得鱼沽白酒，野乌觅食乱黄沙。参差见影遥村树，三两张灯近驿家。此去庐陵知不远，石尤为妒且维艖。
小椿永恨歌
作者：施教
朝代：明

人言萱草忧可忘，我见萱花忧倍结。前日见之广陵堂，使我踌躇生彷徨。追思孝宗十一年，此日何日风何颠。沙飞石走人事变，摧我庭椿不少延。小椿幸托萱花边，萱花覆荫尤多年。虽然寒暑更相易，炎风烈日无颠连。小椿虽渐长，未遇阳和天。幸今天道复转璇，雨露相滋渐觉鲜。小椿叶已茂，正欲还覆萱。谁知萱花力已尽，一旦萎谢秋风前。小椿小椿苦摧折，悠悠此恨何时竭。
南行途中寄钱塘亲友
作者：施敬
朝代：明

万里移家入瘴烟，故乡音耗若为传。衡阳自古无来雁，况去衡阳又八千。
塞上曲
作者：施敬
朝代：明

八月秋高塞草斑，将军千骑猎前山。弯弓不射南飞雁，恐有征人附信还。
寄伯瞻
作者：施敬
朝代：明

别后悠悠渺所思，使来浑不寄新诗。
云林一去无多地，风雨相违又许时。
芣苜绿深江路草，枇杷黄尽客窗枝。
多情惟有西斋月，曾照清宵醉酒卮。
寄伯瞻
作者：施敬
朝代：明

别后悠悠渺所思，使来浑不寄新诗。云林一去无多地，风雨相违又许时。芣苢绿深江路草，枇杷黄尽客窗枝。多情惟有西斋月，曾照清宵醉酒卮。
寄浙江王氏得月楼
作者：施敬
朝代：明

跨鹤仙人冰雪颜，结楼宴坐月中闲。笙声夜响闻天外，桂子秋香落座间。斜日黄来渔浦树，隔江青度海门山。西风满抱登临兴，携酒何时一往还。
巴阳夜泊
作者：施敬
朝代：明

独棹三巴夜，秋高片月孤。滩声将客梦，万里下东吴。
归燕
作者：施敬
朝代：明

已知秋社近，更绕画梁飞。主意岂不念，天时难独违。双归辽海远，对语夕阳稀。花雨重来日，故巢还是非。
怪木竹石图
作者：施敬
朝代：明

大星堕地光如日，一夜海风吹作石。精卫魂惊不敢窥，留待娲皇补天极。石傍老树枯槎枒，古藤屈曲悬脩蛇。鹧鸪踏翻黄竹叶，翡翠啄破苍苔花。千年丑怪何人识，老刚胸次真奇特。兴来掀倒墨池波，鬼迹神踪不能匿。生绡飒飒摇秋飔，古色惨淡寒无姿。天吴拔断蛟龙尾，月露洗出珊瑚枝。张公好古耽清赏，狂客题诗真技痒。冥驱万象入毫端，便觉箫韶画中响。琅玕有实石可栖，赤霄灵翮来何迟。按图为君三叹息，碧雨打门风捲席。
曹溪夜泊
作者：施敬
朝代：明

空山孤驿鼓逢逢，明月流辉满大江。水鸟夜寒栖不稳，一双飞影过篷窗。
梁山白云卷为卞千户题
作者：施敬
朝代：明

梁山云气行如马，亲庭正在云之下。十年远宦隔天涯，日日瞻云泪盈把。白云可望亲不逢，此心每与云俱东。人生有亲不能养，金章压肘轻如蓬。白云不定飞还止，堂上慈亲念游子。几时路指梁山云，萱草花前奉甘旨。
楚畹春风
作者：施敬
朝代：明

九畹消残雪，光风汎国香。美人不可见，春草遍沅湘。
次瞿塘峡
作者：施敬
朝代：明

凿铁开青壁，翻云泻素波。古今流不尽，造化意如何。晚策天边倚，春帆地底过。禹功不可问，日暮独长歌。
沙津送客登望江亭
作者：施敬
朝代：明

沙市津头送客行，西风江树数蝉鸣。夕阳霭霭千山暝，秋水迢迢双鹭明。蔓草已芜王粲宅，乱云长绕吕蒙营。登临不用携尊酒，若个能平感慨情。
渔人
作者：施敬
朝代：明

浪迹烟波薄利名，钓舟长傍酒家横。白鱼青菜桃花饭，不识忧愁过一生。
登碧鸡山寄陆伯瞻刘子伟
作者：施敬
朝代：明

碧鸡山顶登临处，一片苍烟迷海树。回首章台若个边，青天不尽山无数。欲倩西风吹雁书，拂云遥寄故人居。书中草草无多字，但道相思会面疏。
秋塘曲
作者：施敬
朝代：明

莲谢秋塘晚，风来野水香。采莲休采叶，留盖睡鸳鸯。
试笔
作者：施敬
朝代：明

试笔山窗竹影凉，闲临小字换鹅章。定巢燕子时飞过，带得残花落纸香。
读程原道昆阳诗怅然有怀
作者：施敬
朝代：明

昆阳市上美人家，饮酒曾停过客车。万里相思不相见，东风吹尽蜜檀花。
贫乐轩
作者：施敬
朝代：明
体裁：五言绝句

长卷束牛腰，箪瓢系牛角。读书深树中，不知山日落。
贫乐轩
作者：施敬
朝代：明

长卷束牛腰，箪瓢系牛角。读书深树中，不知山日落。饮水自知味，采芝每盈握。经世岂无心，迂疏愧才薄。白云渺在望，幽兴入远壑。浩歌归去来，空斋有薇藿。
送人还广陵
作者：施敬
朝代：明

会晤情方洽，暌违意更长。天涯同是客，秋杪各还乡。黄叶飞扬子，青山绕夜郎。分襟即万里，相顾两茫茫。
送人还广陵
作者：施敬
朝代：明

会晤情方洽，暌违意更长。
天涯同是客，秋杪各还乡。
黄叶飞杨子，青山绕夜郎。
分襟即万里，相顾两茫茫。
送姚临湘舜弦
作者：施敬
朝代：明

沙头一樽酒，含悽强言笑。欲赋送君诗，情深不能道。苍茫波上日，杳渺烟中棹。望眼与江流，悠悠接云峤。
送性泉吴文学东还
作者：施敬
朝代：明

结欢未云久，讵尽平生语。执手临路隅，离觞聊一举。残钟草堂夕，落雁芦洲雨。相忆渺天涯，深悰若为处。
送谭孟端
作者：施敬
朝代：明

蘼芜叶齐春水生，故人欲归伤我情。草堂酒尽落花满，山驿马嘶残月明。醉中执手不忍别，路上逢人须寄声。明朝相望隔关塞，惟见白云天际横。
题梅得芳杏林图
作者：施敬
朝代：明

梅仙炼丹处，山杏栽无数。卖药到人间，衣裳带红雾。花开不知岁，子落还成树。我欲与之言，飘然骑虎去。
赠田山人
作者：施时尧
朝代：明
体裁：古风

我爱田山人，潇洒出尘埃。啸傲常自得，披裘登钓台。归卧松林下，柴扉昼不开。古琴弹一曲，自有清风来。
游罗汉寺
作者：施昱
朝代：明
体裁：五言律诗

一到诸天上，秋风觉更凉。桂花飘合殿，松影匝回廊。路折山环翠，泉流石喷香。真成幽绝处，尘虑与俱忘。
七星桧
作者：施显
朝代：明
体裁：古风

琳宫桧森森，蟉枝郁苍翠。植时应斗宿，数列三之四。龙鳞缀苔圆，香叶凝烟细。节操历冰霜，大材难小试。匠石偶来见，错愕相惊视。
恩荣宴诗
作者：施槃
朝代：明
体裁：七言律诗

千里观光我独行，辞亲无奈惜离情。玉堂未拟登三辅，金榜先叨第一名。麟凤骈臻欣道泰，车书混一仰文明。太平天子恩如海，虎啸龙吟会匪轻。
送友
作者：施槃
朝代：明
体裁：七言绝句

杨柳含烟翠欲流，杨花飞雪点行舟。春风送别淮阴道，落月啼鹃动客愁。
乌雅关
作者：施武
朝代：明
体裁：五言绝句

朝上乌雅关，暮下乌雅关。老乌啼哑哑，行人还未还。
关索岭
作者：施武
朝代：明
体裁：五言绝句

高岭呼将军，将军祀其上。行人仰望时，白云隔千丈。
滇中竹枝词 其一 凤羽词
作者：施武
朝代：明
体裁：词

凤羽低连邓睒川，山头流水屋边田。额尖新样姑姑帽，五月羊皮带汗穿。
滇中竹枝词 其七 永昌词
作者：施武
朝代：明
体裁：词

汉武穷边开永昌，哀牢部落散丁当。流人不学花蛮语，城郭风烟半建康。
滇中竹枝词 其三 土官出山词
作者：施武
朝代：明
体裁：词

呜呜牛角满山陂，腰下横刀弩箭随。杂部椎头皆束帛，皂绫缠额长官司。
滇中竹枝词 其九 卖雪词
作者：施武
朝代：明
体裁：词

双龙关里百花香，银海逶迤抱点苍。六月街头教卖雪，行人错认是琼浆。
滇中竹枝词 其二 街子词
作者：施武
朝代：明
体裁：词

猪街才罢又龙街，蛮女牵羊入市来。背上担儿尝惯负，胭脂零落小桃开。
滇中竹枝词 其五 归化词
作者：施武
朝代：明
体裁：词

鸳鸯梦断綵楼空，马首萧萧故向东。归化寺前多少泪，年年三月蜀茶红。
滇中竹枝词 其八 宝井词
作者：施武
朝代：明
体裁：词

缅中花落满蛮山，千两鸦青马上还。寒食雨飞防瘴疠，汉人不敢出姚关。
滇中竹枝词 其六 丽江词
作者：施武
朝代：明
体裁：词

丽江水绕雪山寒，郡县羁縻异国看。千里罗些无贡赋，黄金有价不输官。
滇中竹枝词 其四 煮盐词
作者：施武
朝代：明
体裁：词

使君不及郁林廉，旧例逡巡新例添。白井争如黑井好，一斤水煮半斤盐。
中夜有感
作者：施渐
朝代：明

牵牛西转雉楼高，残月亭亭午夜潮。客久不知颜鬓改，一声城角起岧峣。
久雨斋中志静
作者：施渐
朝代：明

深似山中住，偏多风雨时。莺稀出谷响，叶暗到门枝。老氏但柔气，愚公宁有知。跫然习已久，不自觉春迟。
京邸感兴
作者：施渐
朝代：明

到来园柳已菲菲，客舍经春未改衣。学道岂能辞众笑，随人终愧失初机。窗间晓漏临丹阙，户外晴岚对翠微。僻兴止宜耽寂寞，独翻书史度斜晖。
修真老人
作者：施渐
朝代：明
体裁：古风

山中老人鹿豕居，不学训诂身通儒。窖里茱萸酒常满，门外筼筜竹万馀。盘桓素履幽人吉，清净每寻开士说。也知大道尔辈能，叩君一授长生诀。
元夕斋中独坐
作者：施渐
朝代：明

独怜今夜静，红烛对人清。户密凝香气，窗虚纳市声。华镫自斗彩，满月却嫌明。一步疏檐下，春星纵复横。
兰溪唐君锡将访人江上夜会华明伯席作
作者：施渐
朝代：明

畴昔相闻已有情，朅来一见各心惊。笑言千里不自意，霜露满衣犹欲行。江口雁飞逢岁暮，渡头人去趁潮平。看君到处多迎送，定向王生叩《论衡》。
再和补庵新正三日同往山中值顾宪副
作者：施渐
朝代：明

孟月逢春早，时芳欲满林。偶同长者席，况似谷中音。斜日下清磬，高云过客襟。回舟傍微月，犹听隔溪吟。
冬日游天竺寺
作者：施渐
朝代：明

缘湖始欣往，遐览历幽寻。山到不容路，云藏犹有林。阶前寒涧落，榻下白云深。积雪千峰里，寥然空世心。
冬日溪行寻唐荆川太史
作者：施渐
朝代：明

野水将孤楫，晴天雾半收。寒禽自向日，残叶尚如秋。好道宁辞晚，谋生岂解愁。思君时一见，犹免失东丘。
初夏偶作
作者：施渐
朝代：明

道院春归寂不知，过林新叶接邻枝。青山药长已忘约，别墅花残只悔迟。胜事每同幽士往，高车绝少故人期。翻嫌贫贱闲如此，芳径时来听鸟啼。
初夏田居偶言
作者：施渐
朝代：明

乞身去贱吏，荣慕非所关。此形谅偶寄，乘委须共还。田间理初务，务毕仍自闲。颓罂惜无酒，开尊聊怡颜。高禽迎新枝，轻云投前山。俯仰一如此，勿云时命悭。
初夏田居偶言
作者：施渐
朝代：明

乞身去贱吏，荣慕非所关。
此形谅偶寄，乘委须共还。
田间理初务，务毕仍自闲。
颓罂惜无酒，开尊聊怡颜。
高禽迎新枝，轻云投前山。
俯仰一如此，勿云时命慳。
华补庵菰川庄
作者：施渐
朝代：明

宛然一水外，已是隔尘缘。深竹尝留客，幽斋颇近禅。疏林澹残照，远岫起寒烟。席上侯芭醉，知君好讲玄。
南山隈
作者：施渐
朝代：明

一因摇落后，怅望秋天空。向晚寻归径，村村夕照中。
和万吴二明府夜集俞汝成读书园
作者：施渐
朝代：明

去市未为远，到门终是幽。小池阶下满，嘉木雨余柔。鸟影高台近，春香各径浮。不妨车马客，暂此共林丘。
寄唐荆川
作者：施渐
朝代：明

雪里从君今早秋，不羁踪迹转沉浮。身同逆旅家常隔，道遍名山访未休。野寺老僧传近作，江潭黄叶识孤舟。相逢每怪经年别，此别经年半白头。
寓居寺閤晚坐遣兴
作者：施渐
朝代：明

高阁东林出翠微，万家烟树晚依依。凉风入院僧初定，片月临窗鸟独归。学道但令知我少，逃空始觉足音稀。社中何用求玄度，久住深山自息机。
山中对酒作
作者：施渐
朝代：明
体裁：古风

昨日不悔今日迟，有酒且倒山中卮。岩下采芳可卒岁，身外求名复几时。世情悠悠持陇蜀，终局何曾喻难覆。寸长尺短策无如，知雄守雌道常谷。不须康庄泣路穷，不须凡鸟求梧桐。若令贫贱能知足，相逢但唤是愚公。
希夷道院
作者：施渐
朝代：明

何为此休暇，物境俱萧然。幽磬时一响，闲庭无杂喧。春风林中度，桃李满窗前。未能游方外，数与静者便。秉姿类绝俗，学道未忘筌。往志谓易竟，来日遂迁延。踪迹一系此，当为同心愆。
归田自述二首
作者：施渐
朝代：明

佐邑无功自劾归，尚疑趋府倒裳衣。下流应笑难为吏，僻路于今亦有机。与客解嘲前日谬，逢僧授偈一身非。卧来转觉人群远，惟有闲窗鸟雀飞。未论薄俗贱为儒，自顾无如返旧庐。瓜美宁思故侯禄，身闲遍读外家书。林逢秋日收香草，门傍寒江市白鱼。岁晚谁同濠上想，惟余惠子共踌躇。
归田自述二首·其一
作者：施渐
朝代：明

佐邑无功自劾归，尚疑趋府倒裳衣。下流应笑难为吏，僻路于今亦有机。与客解嘲前日谬，逢僧授偈一身非。卧来转觉人群远，惟有闲窗鸟雀飞。
归田自述二首·其二
作者：施渐
朝代：明

未论薄俗贱为儒，自顾无如返旧庐。瓜美宁思故侯禄，身闲遍读外家书。林逢秋日收香草，门傍寒江市白鱼。岁晚谁同濠上想，惟余惠子共踌躇。
忆山中旧游
作者：施渐
朝代：明

还将踪迹共飘蓬，不但离家似客中。春水看来随意远，林芳约后几时空。说《诗》岂解令人笑，缮性多惭与俗同。闻道山间更幽寂，每寻鸣鹤造支公。
扬州道中送李司训还金陵因赴任河内
作者：施渐
朝代：明

初见即如故，爱君无世情。官惟旧经术，家只一蓬衡。乡树千重雨，江门几日程。还过大梁市，试为访侯嬴。
斋中雨歇自述
作者：施渐
朝代：明

高窗晦积雨，连晨娱篇帙。耽慵情方宜，嗜寂意尤密。风柔园条变，溜湿阶蔬茁。宿阴渐已收，幽禽时唧唧。隐几欲忘言，斜光透云日。
早春斋居漫兴二首
作者：施渐
朝代：明

此地寓来僻，清渠正绕庐。数畦聊学圃，一径不容车。图列壁间岫，书翻几上鱼。谋生已无术，元不慕相如。静里心常觉，尘中人岂知。柴门独掩后，春草复生时。泽国为渔晚，江湖好道迟。总能谈寂寞，只费子云辞。
早春斋居漫兴二首·其一
作者：施渐
朝代：明

此地寓来僻，清渠正绕庐。数畦聊学圃，一径不容车。图列壁间岫，书翻几上鱼。谋生已无术，元不慕相如。
早春斋居漫兴二首·其二
作者：施渐
朝代：明

静里心常觉，尘中人岂知。柴门独掩后，春草复生时。泽国为渔晚，江湖好道迟。总能谈寂寞，只费子云辞。
春日斋中遣兴
作者：施渐
朝代：明

信是陶潜宅，为园已就荒。术疏堪借隐，名贱岂相妨。日暮闲心旷，春阴药径芳。流年愧蘧氏，一使是非忘。
春日过长荡湖野望
作者：施渐
朝代：明

不因修禊过春山，谁得澄湖一望间。顿觉尘心空水上，偶逢渔父语沙间。几多沃野桑麻蔽，半是荒畬雁鹜还。日夕微茫僧问渡，双峰寂历掩禅关。
春雪稍积林树扶疏可爱因忆城中诸友
作者：施渐
朝代：明

日晏论文雪满林，春寒还似岁残深。遥知郭里无人见，独对高原生远心。
晚步池上
作者：施渐
朝代：明

弄翰乘暇日，池上步逍遥。寒鱼翻在藻，落叶乱鸣条。流序忽如此，寸心久自要。蓬飞定有止，意远不嫌嚣。常念沮溺辈，躬耕趣独超。
晨起行园治蔬
作者：施渐
朝代：明

处疴情方愆，览籍亦棼结。止迹丘樊间，喜与荷锄列。晨星沐未遑，周葺幸余力。夙英始敛华，密露若莹雪。螽趯感离歌，祼鸣及豳月。萋萋瓜畔空，厌厌豆畦歇。观化有消虚，征情既伸屈。庶几东陵隐，岂伊公仪哲。永此藿食资，耕凿藏吾劣。
暑中闲述
作者：施渐
朝代：明

宿雨未为深，晴光已满林。微风松际歇，凉霭竹间沉。地僻容身散，交疏少物侵。常嫌子桑户，今日废衣衿。
海上
作者：施渐
朝代：明

秦山青截海门斜，万筏凌秋叠浅沙。聚落萧疏耕读尽，潮来潮往是生涯。
漫兴二首
作者：施渐
朝代：明

门外清渠映葛衣，偶来观物上渔矶。秋风蘋末鸥惊起，始悟山人未息机。久不逢人道姓名，从来愚谷寡将迎。教儿莫漫除秋叶，庭叶自深人自行。
漫兴二首·其一
作者：施渐
朝代：明

门外清渠映葛衣，偶来观物上渔矶。秋风蘋末鸥惊起，始悟山人未息机。
漫兴二首·其二
作者：施渐
朝代：明

久不逢人道姓名，从来愚谷寡将迎。教儿莫漫除秋叶，庭叶自深人自行。
灵谷寺善上人诵经处
作者：施渐
朝代：明

释子岂不见，持心世绝无。悟因诸部入，定似一身枯。林霭凝香气，山光积坐趺。寥然断尘伴，惟与法王俱。
病卧县斋呈诸僚长
作者：施渐
朝代：明

岂是官卑易去留，未能高蹈愧林丘。公庭积夏常虚讼，弱质逢秋已制裘。雨带潮声偏傍枕，山连雁影恰当楼。世途转觉萧疏甚，始信嵇康薄宦游。
病移南窗下作
作者：施渐
朝代：明

南窗堪处默，病里率天真。静阅庄生传，闲观物外身。疏槐千点雨，返照满衣尘。何事常留此，东林谢主人。
白白氏别业归斋中
作者：施渐
朝代：明

自喜茅斋僻，经时草木深。见人稀倒屣，抱膝或长吟。疏雨喧庭雀，闲窗澄夕阴。会心方在寡，碌碌岂知音。
示儿阳得
作者：施渐
朝代：明

喟然置琴书，白日闲如此。共以蓬蒿身，相去南北里。高楼多远心，流云过如水。有意不能言，悲来但思尔。
秋日与华从龙俞汝成泛湖上
作者：施渐
朝代：明

相携出井邑，轻舟泛秋水。樵响满晴山，游霭缘原起。濯足湖上流，浩思方如此。
秋日园居
作者：施渐
朝代：明

一逢秋日已凄其，却卧园庐有所思。高士游方婚嫁毕，仙翁卖药世人疑。寒蝉断续犹知晚，旅雁浮沉亦后期。流水不将心事远，闲湍空自向东驰。
秋日望山中寄旧僧二首
作者：施渐
朝代：明

秋原落日见青山，遥识僧居杳霭间。指点却疑身已到，满窗萝叶上人闲。身慵常愧扣朝钟，每听楞伽是梦中。今日别来应共笑，犹悬旧榻待秋风。
秋日望山中寄旧僧二首·其一
作者：施渐
朝代：明

秋原落日见青山，遥识僧居杳霭间。指点却疑身已到，满窗萝叶上人闲。
秋日望山中寄旧僧二首·其二
作者：施渐
朝代：明

身慵常愧扣朝钟，每听楞伽是梦中。今日别来应共笑，犹悬旧榻待秋风。
立秋日居田园有感
作者：施渐
朝代：明

霏霏轻霭薄朝晖，又见凉飔一叶飞。气早畴官已应闰，天移星火欲流辉。黍苗遍野劳歌少，杞菊成畦生事微。谁谓门闲可罗雀，秋风转觉雀来稀。
竹房
作者：施渐
朝代：明
体裁：五言绝句

寂寂春窗下，惟馀修竹阴。忽闻人共语，送客出深林。
答王仲山见访溪上田居
作者：施渐
朝代：明

同归五湖住，一水见君家。渔父迷初路，居人认落花。御贫多种菽，为圃却宜瓜。共是裘羊侣，往来忘岁华。
网集潭
作者：施渐
朝代：明

朝向湖上去，暮从湖上归。渔家自成市，晒网及斜晖。
腊月望对月次答汝成
作者：施渐
朝代：明

叶尽林皋影正圆，岁阑相对总凄然。年年独卧衡门下，只是清辉照旧颜。
自邸趋归荆溪口作
作者：施渐
朝代：明

久客不得志，束装归旧山。休争逆旅席，早觉主人颜。意比溪云懒，形同秋水闲。蜀中相共笑，扬子又空还。
访子裕户郤漆塘新居
作者：施渐
朝代：明

湖上青山隔市尘，久闻樵采满荒榛。闲云无主还归壑，槲叶成阴少住人。高士偶来轻汉绶，桃源从此是通津。知君不厌裘羊迹，斜日松间一挂巾。
赋得江帆送蒋氏归仪真
作者：施渐
朝代：明

挂席发秋早，微风已满樯。中流片影去，远水一舟将。海雨忽来重，江云相带凉。知投孝廉宅，三径接苍茫。
赠人游兰亭赴陈山人约
作者：施渐
朝代：明
体裁：古风

霭霭深竹林，林深阻修涧。清川流其间，悬崖俯可辨。春兰日以芳，风气日以变。君往对山人，如逢昔人面。
赠吴还
作者：施渐
朝代：明
体裁：古风

山人为客吴门久，白发蒙茸将被首。兴到青山不问家，笑来花肆常沽酒。行路萧然满箧诗，风流文采雅堪师。自言身是陶弘景，说与世人谁得知。
赠欧道士卖茶
作者：施渐
朝代：明

静守《黄庭》不炼丹，因贫却得一身闲。自看火候蒸茶熟，野鹿衔筐送下山。
赠金山智公
作者：施渐
朝代：明

四顾水皆绕，所居幽出尘。斋钟不到岸，渔火自来邻。心共寒潭彻，经翻贝叶新。住山知有道，一叩了无因。
辛丑初春再至南都
作者：施渐
朝代：明

客衣又见染缁尘，才到京门是早春。旧寺逢僧已隔岁，同邻问友半归人。寒轻远岫烟中绿，水满平湖雪后新。自叹不如沮溺辈，却忘畎亩去寻津。
送万君应召之京
作者：施渐
朝代：明

如君为政岂谋身，当宁知名有几人。解棹犹余五湖兴，匣琴方见一官贫。楚山偏是淮南绿，旧友何如帝里亲。却望清班隔尘世，秋风茅屋更谁论。
送倪郴州
作者：施渐
朝代：明

远郡皆言不易为，如君才术总相宜。弹琴自可安氓俗，长策何须事外夷。一水湖湘连网罟，满田禾稻映山埤。到来几许登临兴，五岭人归说与知。
送华明伯游京师
作者：施渐
朝代：明
体裁：古风

闭门读书费探讨，少长未识幽燕道。一朝慷慨轻去乡，万里云山秖谈笑。知君不为干明主，俯仰何堪滞闾里。金门试寻大隐处，柱下倘逢周内史。京城纷纷多贵人，紫貂朱孔玉麒麟。弹棋六博白日暮，缓辔閒游御苑春。我昔去京谓旋复，一卧草堂困未足。文章不合为时用，蹭蹬谁能望推毂。君今名齐陆士龙，洛下相看争敛容。有才勿作常何疏，早晚名扬将自逢。
道院暮春有感作
作者：施渐
朝代：明

物境俱玄寂，客心常少欢。非因无酒赏，只是到花残。夜雨深林叶，春塘平钓竿。羁栖幸堪托，终日懒衣冠。
闭斋自述寄王驾部
作者：施渐
朝代：明

始知蓬藋蔽门深，岂是幽居避物心。旧业尽荒秋雨里，一身闲卧碧溪阴。园空三径人稀到，名在诸生老半侵。几度忆君相共语，高山无伴只囊琴。
闻吹箫
作者：施渐
朝代：明

夜半闻声莫问谁，急将幽怨向人吹。秋风不与闲心会，只有窗前明月知。
雨夜溧阳野泊写怀
作者：施渐
朝代：明

野水悠悠岁易阑，客舟行处乱峰攒。山中一雨诸溪满，湖上孤村独夜寒。世事已将樗共朽，浮名犹是雁求磐。莫因旅食空弹铗，今日侯门少问餐。
题倪元镇小画
作者：施渐
朝代：明

片石丛篁岂在多，丹青只论意如何。若能咫尺看千里，即是潇湘壁上过。
寄李五
作者：施爱
朝代：明
体裁：古风

噫嘻复噫嘻，与君恒别离。祗隔一溪水，相见良难期。芊芊池畔草，灼灼园中葵。倏然悲风来，凋谢实凄其。思君令人老，玄鬓忽成丝。赠君青萍剑，神物合有时。
大池别业二首
作者：施策
朝代：明

草堂栖隐北山阿，三月春寒未试罗。绕径松杉林气合，满庭竹叶雨声多。苍台路滑人稀到，白昼窗虚鸟自过。住世却求清净理，不妨寂寞卧烟萝。山村一曲枕清溪，幽雅偏宜长夏栖。芳沼雨余泉自涨，新篁晴后鸟初啼。门无车马翻嫌僻，座有琴书未觉凄。更上崇台堪远眺，万峰深处夕阳低。
大池别业二首·其一
作者：施策
朝代：明

草堂栖隐北山阿，三月春寒未试罗。绕径松杉林气合，满庭竹叶雨声多。苍台路滑人稀到，白昼窗虚鸟自过。住世却求清净理，不妨寂寞卧烟萝。
大池别业二首·其二
作者：施策
朝代：明

山村一曲枕清溪，幽雅偏宜长夏栖。芳沼雨余泉自涨，新篁晴后鸟初啼。门无车马翻嫌僻，座有琴书未觉凄。更上崇台堪远眺，万峰深处夕阳低。
寄畅园
作者：施策
朝代：明

入径萧萧万竹丛，回廊婉转逼禅宫。岩间翠霭当楼合，池上清流隔涧通。桂发天香侵席畔，花明秋色满庭中。玄栖处处供幽赏，暝入烟萝兴未穷。
海天吟阁二首
作者：施策
朝代：明

负郭宏开水上楼，春深昼永足淹留。萝阴染碧连幽馆，柳色垂青绕细流。芳席有时来上客，闲情终日狎群鸥。桃源未必能逾此，高睡真同物外游。投绂归来掩故庐，避嚣又卜水云居。石坛致爽稐清梵，高塔凌空逼太虚。迹隐不嫌人境接，心闲自觉世情疏。相过尽日同欢笑，何事逃名学溺沮。
海天吟阁二首·其一
作者：施策
朝代：明

负郭宏开水上楼，春深昼永足淹留。萝阴染碧连幽馆，柳色垂青绕细流。芳席有时来上客，闲情终日狎群鸥。桃源未必能逾此，高睡真同物外游。
海天吟阁二首·其二
作者：施策
朝代：明

投绂归来掩故庐，避嚣又卜水云居。石坛致爽稐清梵，高塔凌空逼太虚。迹隐不嫌人境接，心闲自觉世情疏。相过尽日同欢笑，何事逃名学溺沮。
如梦令
作者：施绍莘
朝代：明

日约楼阴初整，风暖烟消人静。早起未梳头，闲扫小园芳径。清净，清净，只剩数枝花影。
望江南
作者：施绍莘
朝代：明
体裁：词

人何处，人在碧云楼。雨雁带愁横浦树，风花惊梦扑帘钩。应是倦梳头。
浣溪沙
作者：施绍莘
朝代：明

半是花声半雨声，夜分淅沥打窗棂。薄衾单枕一人听。密约不明浑梦境，佳期多半待来生。凄凉情况是孤灯。
浣溪沙
作者：施绍莘
朝代：明

愁卧寒冰六尺藤，懒添温水一枝瓶。乱鸡啼雨要天明。等得梦来仍梦别，甫能惊觉又残灯。西江别路绕围屏。
浣溪沙·月夜
作者：施绍莘
朝代：明

如镜窥妆逗小楼，真珠帘外半痕收。倒簪花影上人头。品得秦筝初度曲，花前和露耍千秋。柳丝浓翠拂鞋钩。
浣溪纱
作者：施绍莘
朝代：明
体裁：词

手揭帘衣漾晓风。小釭馀灿画屏中。有人羞倩拾鞋弓。眉学蛾妆黄嫩点，鬓偷鸦润绿新笼。耐人瞧觑面微红。
满庭芳·初夏
作者：施绍莘
朝代：明

树染橙香，花燃榴火，曲池莲盖初张。槐阴半亩，引起竹床凉。门静闲花自落，小园中、无数新篁。凭栏久，闲调鹦鹉，摘叶戏螗螂。日长，真似岁，轻施冰簟，闲梦羲皇。正孤蝉吟树，乳燕依梁。且喜黄梅过也，建兰开箩岕茶香。东斋晚，一壶村酒，新月上松窗。
点绛唇·泖桥次韵
作者：施绍莘
朝代：明

寺枕荒塘，时时雪浪吞僧屋。桥头路曲，废井当枯木。如此幽闲，恰好闲人宿。窗敲竹，酒醒茶熟，天水鹦歌绿。
点绛唇·题雪图
作者：施绍莘
朝代：明
体裁：词

水墨江天，濛濛野色微微树。尽堪题句。风雪溪桥路。一点人行，正在模糊处。冲寒去。打头狂絮。人远天涯暮。
菩萨蛮
作者：施绍莘
朝代：明

春深加倍心情恶，慵歌懒笑梳妆薄。独自掩窗纱，莺啼诉落花。梦回刚拭泪，偷立秋千背。风起乱红飞，不知双泪垂。
谒金门
作者：施绍莘
朝代：明
体裁：词

春欲去，如梦一庭空絮。墙里秋千人笑语，花飞撩乱处。无计可留春住，只有断肠诗句。万种消魂多寄与，斜阳天外树。
谒金门·春欲去
作者：施绍莘
朝代：明

春欲去，如梦一庭空絮。墙里秋千人笑语，花飞撩乱处。
无计可留春住，只有断肠诗句。万种消魂多寄与：斜阳天外树。
奥龙河
作者：施继远
朝代：明
体裁：七言律诗

舟行尽日绕芦湾，历遍濡须白鹭滩。狂浪飐篷衣欲湿，清风刮面晚生寒。云开西楚山容瘦，潮涨东吴水势宽。此景丹青描不就，天开图画与人看。
严就卿广文过饮江楼兼柬周筠冲
作者：施翰
朝代：明
体裁：七言律诗

水郭冬残木巳零，孝廉官舫自离亭。一尊酒散犹衔照，百里人归总戴星。橘柚霜悬荒圃赤，鸬鹚风度晚溪腥。能诗此日惭知己，漠漠江云暗柳汀。
赠孝子胡体师
作者：施翰
朝代：明
体裁：五言律诗

亦鲜终身慕，君能筑夜台。青乌含土集，白鹤束刍来。泪及重泉彻，名推百行该。哀哀憔悴色，垂老向谁开。
酬朱跃如彦成二王孙
作者：施翰
朝代：明
体裁：七言律诗

别后柴门梦屡惊，蹉跎戎马又餐英。书来迢递缄秋色，剑忆凭陵入夜鸣。浦口暮云愁未绝，楼头新月喜重生。只惭宦拙官难调，未卜梁园赋雪行。
暮望
作者：施邦耀
朝代：明
体裁：五言律诗

返照开西峡，穿林渡远塘。卑枝散高影，远岫驻馀光。城市归人急，江天宿鸟忙。自伤迟暮客，日日送残阳。
一春懒作诗偶题遣意
作者：施闰章
朝代：明
体裁：七言律诗

官斋几日觉春深，新叶垂垂古木阴。积雾半藏飞阁影，浮云不改故山心。閒消茶笋劳僧寄，老罢莺花让客吟。自抱无弦琴在膝，柴桑异代倘知音。
一笏墓田歌为陆集生孝廉作
作者：施闰章
朝代：明
体裁：古风

有亲不封死不葬，男儿肠断气悽怆。谁知作客成白头，荒坟未得营青嶂。佳城难得真可怜，黄金如土终茫然。国士蹉跎家更破，腹中万卷囊无钱。墓田一笏空在口，衔哀侧首号苍天。北邙高冢知多少，秋风石马皆吹倒。何如束缚归山冈，大孝无文非草草。笏田笏田何处寻，长在孤儿一寸心。
一簋约和张陆舟
作者：施闰章
朝代：明
体裁：七言律诗

看花老眼倍怜春，花下同游复几人。兼味贫来犹是累，一尊兴到各随身。携从藉草追丘壑，会止比邻略主宾。翻笑朱门真卤莽，万钱废箸总埃尘。
一草亭歌
作者：施闰章
朝代：明
体裁：古风

楼山老屋藏书处，黑风怒捲白日暮。天怜断木馀根株，阶前突出凌霜树。昔留万轴今一亭，遗草犹含碧血猩。江月山云愁不散，长护亭前书带青。
丁未秋杪觞客李维饶孝廉宅
作者：施闰章
朝代：明
体裁：七言律诗

归帆不惜系斜曛，歌管留欢到夜分。北极使星初驻节，西园才子乍论文。当杯坐对疏篱菊，过雨檐低别浦云。酒罢明朝各天末，尺书那得慰离群。
丁雁水佥事购书百馀册见遗赋谢
作者：施闰章
朝代：明
体裁：古风

别梦溯双江，川路邈难度。好风从南来，眷言相契阔。吾衰滥史职，购书苦力薄。远道烦网罗，见贻资笔削。灿然列架陈，群言富斟酌。如饥饫鼎烹，如羸得大药。郁纡千载心，相思有深托。官舍临高台，江山在铃阁。回首睇燕云，振衣收庐霍。何以写我怀，缠绵应有作。去日梧桐华，昨日芙蓉落。
丁飞涛序余使粤纪行兼有赠句·其一
作者：施闰章
朝代：明
体裁：五言律诗

把袂别何速，相思已十年。人逢湖上月，魂断日南天。读史怜游侠，论文薄草玄。双鱼劳问汛，愁望隔江烟。
丁飞涛序余使粤纪行兼有赠句·其二
作者：施闰章
朝代：明
体裁：五言律诗

斗酒真良会，孤臣岭外归。看余肠断处，使尔泪沾衣。天地犹酣战，风尘未息机。敢言吾赋好，玄晏已光辉。
七十二峰阁
作者：施闰章
朝代：明
体裁：七言绝句

湖面凭阑六月寒，众山如鹜水漫漫。何当缥缈峰头坐，尽揽芙蓉杖底看。
七十二潭渔父歌寄赠陈确庵孝廉
作者：施闰章
朝代：明
体裁：古风

吴江千里连云树，渔父狂歌鼓枻去。震泽周遭沧海深，七十二潭定何处。平生故是出群才，片言落纸惊风雷。公车掉头不肯上，心轻万事如尘埃。桑田变后甘樗散，白日飞腾忽晼晚。抱膝横经木榻穿，绕堂种竹花溪远。向来偶作诸侯客，老卧惟耽五湖宅。龙威丈人得见无，大泽羊裘空发白。蒲苇零乱枫叶殷，寒潭倒浸湖上山。弥望关河箭满眼，江头几个钓船閒。
七里山寻徐九
作者：施闰章
朝代：明
体裁：五言律诗

谷口逢僧问，山头见尔庐。编篱门径曲，面圃野堂虚。半岭存孤寺，诸泉到一渠。桃源成独往，莫使故人疏。
万柳堂合饯益都相国即和元韵·其一
作者：施闰章
朝代：明
体裁：七言律诗

离筵列坐荫长杨，拂拭秋风未作霜。地胜那禁成别路，交亲何处是他乡。清晖照客孤亭满，绿蚁浮杯曲浦长。无奈骊歌惟痛饮，不妨烂醉贺知章。
万柳堂合饯益都相国即和元韵·其二
作者：施闰章
朝代：明
体裁：七言律诗

四坐笙歌意独閒，诗多漫兴不须删。纶扉旧有林泉梦，仙老长留冰雪颜。落日难抛频会客，浮云遥接故园山。从来出处关朝野，千古风流碧水湾。
万玉庵古梅追和吴园次太守
作者：施闰章
朝代：明
体裁：五言律诗

独树传何代，支离复此时。斧斤馀铁干，冰雪自花枝。僻傍空山老，閒从野客知。使君劳物色，谁惜岁寒姿。
万竹园醉歌赠邓元昭同年
作者：施闰章
朝代：明
体裁：古风

城隅别墅结茅屋，千亩阴森尽修竹。同心握手此开尊，竹色客衣相与绿。五千南北成别离，昨岁干戈乱心曲。鲥鱼芦笋杂莼羹，百觞劝我苦不足。昔时侍从官长安，对客挥毫人共看。意气风流天下重，五侯七贵争交欢。一朝特简拥千骑，未许淹留问丛桂。岁星忽厌隐金门，便拟墙东长避世。羡君蹑屐临东山，清歌白苧长欢颜。羡君藏书馀万卷，鸟篆龙文时在眼。丈夫功成须拂衣，扁舟新买系渔矶。飘摇万事君休问，惟有浮云无是非。
万竹庵
作者：施闰章
朝代：明
体裁：五言绝句

绕屋翠琅玕，清阴当昼寒。凭谁觅长笛，倚杖向君看。
万载谣
作者：施闰章
朝代：明
体裁：古风

山城早闭中夜雨，夜闻城中嗥猛虎。十家九家声暗吞，城中人少荆棘存。城高丈五半倾裂，中贯长河无水门。盗贼哀怜不肯入，官吏仓皇征税急。鸠居雁集一何多，十人拱手客种禾。杀牛沽酒醉且歌，满眼芜田奈尔何。
三十六湾湘阴
作者：施闰章
朝代：明
体裁：七言绝句

湘水行来转楫频，回波荡漾送残春。低头错认乡园水，欲唤青莎渡口人。
三叠泉
作者：施闰章
朝代：明
体裁：七言律诗

侧叠云峰路几盘，飞流曲注一天寒。风回冰雪声相斗，峡险蛟龙窟未安。五老细垂苍玉佩，九屏濯出翠琅玕。寻源我欲开幽境，枕石悬岩仰面看。
三君咏 其一 孙徵君夏峰
作者：施闰章
朝代：明
体裁：古风

徵君厉感概，抱书嗣微言。九十真带索，肥遁馀丹颜。执经缨冕集，却币丘园閒。长吟伊洛水，永啸苏门山。
三君咏 其三 张学士篑山
作者：施闰章
朝代：明
体裁：古风

学士早宦达，营道愁岁晏。退直自掩关，守官无兼膳。高轨蹑三罗，直声齐四谏。彤庭夕谪归，祖帐就晨饯。
三君咏 其二 魏光禄环溪
作者：施闰章
朝代：明
体裁：古风

黄门介特人，掉头少所向。补阙忧素餐，陈情急归养。词翰见清刚，出处崇廉让。大隐朝列间，遁志层云上。
三天洞
作者：施闰章
朝代：明
体裁：五言律诗

一径穿云过，三天入洞开。仙宫穷斧凿，龙窟走风雷。日抱松根下，泉通海眼来。幽栖何代客，禅坐有荒台。
三天洞同诸子作
作者：施闰章
朝代：明
体裁：五言排律

幽境欢重践，追寻好友俱。层岩开窈窱，万壑炯虚无。显晦经营苦，炎寒气候殊。洑流殷地轴，高户裂天枢。洗洞龙湫涌，排阍木客呼。日车愁上下，云族起须臾。席地霜千叶，炊松酒一壶。崖崎曾堕鹿，穴黑敢藏狐。暝坐来神契，疏观败众愚。山灵护题字，终古漫模糊。
三宿马当歌
作者：施闰章
朝代：明
体裁：古风

小孤风急枫叶殷，马当矶下浪如山。北去官舟三日住，日日乌啼矶上树。聚艇弯弓防绿林，又闻虎啸来江浔。舟中夜半人惊起，沙头击柝谁家子。
三山哭翟象陆副使·其一
作者：施闰章
朝代：明
体裁：五言律诗

新欢悲永别，相信各平生。宦迹存忠厚，天心厌老成。遗文身后事，留客病中情。泪洒三山满，君听巷哭声。
三山哭翟象陆副使·其二
作者：施闰章
朝代：明
体裁：五言律诗

几岁还家梦，终成瘴海身。桐园谁杖屦，涑水遂荆榛。世业传经好，官钱垂橐贫。高堂应恸绝，八十白头人。
三山峡梦叔父
作者：施闰章
朝代：明
体裁：五言律诗

幸未经时卧，病深筋力微。不堪衰鬓短，重望旅人归。小阁风吹杖，孤舟雪满衣。无从问寝膳，魂绕故园飞。
三月一日入直史馆见玉河水色次韵陈其年
作者：施闰章
朝代：明
体裁：七言律诗

草色江南已绿茵，春流初见玉沟新。软沙气暖喧花鸭，太液冰开动锦鳞。才尽直庐长载笔，官驱华发未閒身。移樽修禊家园梦，倘许朝衣当酒缗。
三月三日集万柳堂奉和冯相国原韵二首·其一
作者：施闰章
朝代：明
体裁：七言律诗

别墅城东竹石幽，翩翩佳客集羊求。隔年又值花朝节，脩禊重呼酒伴游。疏径移将新柳种，回溪时有断云留。平沙细草春无限，漫说青青杜若洲。
三月三日集万柳堂奉和冯相国原韵二首·其二
作者：施闰章
朝代：明
体裁：七言律诗

飞花不厌入春觞，故遣群芳面草堂。翠竹夭桃共烟雨，鸥眠雀啄自林塘。坐看云际浮兰榭，行忆天台度石梁。但使江流通画舫，何妨尺水傲三湘。
三月三日集万柳堂奉和冯相国韵·其一
作者：施闰章
朝代：明
体裁：五言律诗

直庐正微雨，亭午复来过。时鸟窥帘数，春风唤客多。人惊芳节换，花照醉颜酡。不待攀杨柳，凭栏自浩歌。
三月三日集万柳堂奉和冯相国韵·其二
作者：施闰章
朝代：明
体裁：五言律诗

群彦文章盛，公登大雅坛。乡心梦岩壑，野性懒缨冠。傍水呼朋坐，怜花带雨看。时平觞咏得，圣世有閒官。
三江闸
作者：施闰章
朝代：明
体裁：五言律诗

驱石截天堑，汤公旧泽长。白虹垂欲动，列宿俨成行。井灶鱼盐集，焄蒿俎豆香。还应存古戍，莫待海波扬。
上元前一日入游御苑登洗妆台
作者：施闰章
朝代：明
体裁：七言律诗

禁林灯节许人来，太液苍茫接汉回。前代御舟犹水榭，中天白塔旧妆台。苑亭重绕沧洲出，宫殿高擎丽日开。向夕含情遥指点，景山终古自崔嵬。
上元后三日集张谯明宅
作者：施闰章
朝代：明
体裁：七言律诗

蓟北江南聚首难，良时客舍共盘桓。论心促席春初永，授简成诗酒未残。极浦晴云千树绿，西山积雪半天寒。烽烟满目沧江远，吾道还应老鹖冠。
上元夕
作者：施闰章
朝代：明
体裁：七言律诗

良辰胜侣会难兼，永夜同游兴未厌。两水烟波开皎月，千家江阁捲疏帘。春晴天放华灯好，岁改人从白发添。烽燧几年还火树，踏歌归醉定无嫌。
上内阁金相公
作者：施闰章
朝代：明
体裁：五言排律

凤阙名偏重，龙门迹未登。如何下里曲，翻动郢人称。亮直和僚省，冲虚接友朋。夙怀鸿羽渐，重贲鹤书徵。袍笏烟云具，行藏社稷凭。笔濡仙掌露，心濯玉壶冰。匡救思无载，委蛇力倍增。枫庭恩缱绻，麟阁貌崚嶒。敕使颁宸翰，从蒐赐角鹰。朝成三殿赋，夕侍九华灯。制策天人尽，司衡元凯升。韫藏知玉石，瓶水辨淄渑。铭坐惟居易，怀瑜更去矜。盘倾皆白豆，路险独朱绳。综核勤图史，休容泯爱憎。桐阴当夏绿，山色向秋澄。问字投扬子，怜才仰信陵。倘能攀羽翼，延颈望鹍鹏。
上天竺双桧峰
作者：施闰章
朝代：明
体裁：古风

昔闻九里松，夹路响清濑。今寻双桧峰，壁立众山外。危磴垒丹梯，阴霞成紫盖。平临江海宽，俯看丘壑碎。人生若飞箨，倏与流飙会。濡首尘坱间，宁识沧洲大。乘风叩阊阖，浮云接衣带。
上巳修禊应制
作者：施闰章
朝代：明
体裁：五言排律

虞书传出狩，夏谚望时巡。露布宣威武，宵衣慰苦辛。鉴旌乘丽日，象辂动灵辰。快睹龙颜近，欣逢天气新。祓除遵洛水，选胜向河滨。捧剑金人出，登山玉辇频。永和还盛会，元巳正芳春。睿藻云霞烂，澄观鱼鸟亲。西池欢驻跸，南苑看垂纶。每忆华林射，应瞻白马神。繁花依讲幄，绿柳映扶轮。旧简班扬侍，旁徵黄绮臣。玷名劳馆阁，飞檄到松筠。顾问惭三箧，盘餐溢八珍。恩波沾草野，仙乐听韶钧。扈从千官集，游敖万福臻。握兰沿曲渚，浮枣漾青蘋。束晰谈承赏，张华论绝尘。禊堂初授简，学海恐迷津。圣主收葑菲，涂歌献紫宸。
上总漕沈制台老师
作者：施闰章
朝代：明
体裁：五言排律

东南甲财赋，西北控咽喉。帝简阿衡佐，人推萧相猷。汉廷崇论道，禹甸借持筹。气直云霄外，风清江海头。茧丝防聚敛，桑土慎绸缪。揽辔澄怀久，褰帷问俗周。鲸鲵胥屏迹，淮泗自安流。符檄徵皆应，艅艎患悉瘳。指挥夸定鼎，顾盼重封侯。树憩甘棠旧，花看桃李稠。广陵涛入座，秋浦月明楼。万里城堪倚，三都赋并优。官僚纷雨集，宾从竞龙游。竹箭还充贡，无烦圣主忧。
上接笋峰至隐屏绝顶
作者：施闰章
朝代：明
体裁：七言绝句

蹑尽危梯俯翠微，松门岩屋坐忘归。雨从天柱峰头过，云向卧龙潭上飞。
上留田行
作者：施闰章
朝代：明
体裁：乐府曲辞

里中有啼儿，声声呼阿母。母死血濡衣，犹衔怀中乳。
上罗总制
作者：施闰章
朝代：明
体裁：五言律诗

从龙西北地，建节东南陲。襟带三吴会，车书百粤驰。庾楼频倚月，黄浦醉题诗。叔子风流在，应添岘岭碑。
上郎中丞钧衡
作者：施闰章
朝代：明
体裁：七言律诗

豫州河涨久蒿莱，为宪群推吉甫才。人喜中天登衽席，地从水底复楼台。锦江洱海清风满，虎观龙门王气回。吐握重邀宽礼数，梁园宾客日衔杯。
不寐
作者：施闰章
朝代：明
体裁：古风

就寝已鸡鸣，昧旦复先觉。荒城风雨急，怒号如虎豹。劳人一寸心，万事苦奔峭。法严吏牍多，敢言吾职要。习瘁不知疲，未暇一长啸。徵求尽草木，飞挽连海峤。湍水无静鳞，促弦无缓调。力短达民艰，空蒙肉食诮。谁怜当涂人，隐忧莫可告。
不获辞郡志之役聊述愧
作者：施闰章
朝代：明
体裁：七言律诗

分曹比舍盛文儒，末议何容野老俱。事异史裁无独断，书成官限迫须臾。富人却米同扬子，直笔捐躯愧董狐。纵有三长那免拙，谁怜一得总为愚。
与伯调夜酌时江干驻兵
作者：施闰章
朝代：明
体裁：五言律诗

一别成斑鬓，三年复此觞。官愁凭客遣，身老怪儿长。城上乌啼月，洲前雁带霜。天涯更兵甲，谁是不思乡。
与傅守备
作者：施闰章
朝代：明
体裁：五言律诗

从容裘带客，风义洽江湖。转饷飞千艇，留宾倒百壶。野田秋猎罢，铃阁夜吟孤。不厌迂疏态，时时问老夫。
与商贤夜酌
作者：施闰章
朝代：明
体裁：七言律诗

无复秦淮歌管年，风流笛步水亭偏。一庭红药送春雨，夹岸垂杨绾客船。飘泊心閒馀汝共，哀吟头白好谁传。月明尊酒从深酌，惆怅高楼画角前。
与客登敬亭
作者：施闰章
朝代：明
体裁：古风

看山真不厌，踏叶响空林。我友嵇阮徒，长啸同登临。荒祠依古木，杰阁冠丹岑。城阴淡窈窕，塔影标萧森。青莲去已久，白云留至今。精灵来髣髴，鸾鹤有遗音。天高远峰出，木落寒泉深。麻姑东在望，挥手可招寻。
与家研山侍御
作者：施闰章
朝代：明
体裁：古风

吾家本东鲁，高弟列洙泗。汉唐代有人，家学未失坠。我派分吴兴，山县久憔悴。虽嗜班张徒，颇怀曾闵志。晚欢骨肉情，怡然若同气。平生羞傍人，爱君执高义。谠言天下闻，抗声非喜事。揽辔游河东，太行挹空翠。威凤翔九天，饮冰旧风味。以余一日长，垂老不相弃。触热数过从，将别还把臂。蛰蛇与应龙，迹殊心不异。凉风吹绿樽，烂熳取重醉。
与泾川左稚姜书便面
作者：施闰章
朝代：明
体裁：五言律诗

羁栖老友在，良会敢辞频。生计看书帙，衰颜傍路人。江城连雨夜，山馆独吟身。茅屋堪归隐，桃花潭上春。
与王兆京同年宿敬亭
作者：施闰章
朝代：明
体裁：五言律诗

不辨翠微色，秋山红叶重。褰裳随去鸟，拄杖倚孤松。人卧半床月，风传万岭钟。晓攀天际阁，目断白云峰。
与王星南夜坐兼怀王山长广文
作者：施闰章
朝代：明
体裁：七言律诗

长贫何日酒杯宽，野馔能延上客欢。閒把蒯缑悲不语，夜留诗草笑相看。畏途旅雁乡书少，荒馆秋灯暮雨寒。时忆故人真吏隐，独歌渔父滞河干。
与田子纶舍人
作者：施闰章
朝代：明
体裁：五言律诗

舍人诗思剧，穷巷肯相过。官冷金门贵，心閒沧海多。暗虫催夕杵，凉雨濯秋荷。莫厌饥方朔，狂来据地歌。
与门人徐武令
作者：施闰章
朝代：明
体裁：古风

缨组不崇朝，山泽难索居。白露沾草木，日夜青林疏。念子卧蓬巷，汗漫穷诗书。抱膝秋思苦，濡翰春云舒。谁言少述作，百氏供驱除。流光过壮齿，忧来与我俱。黾勉矢德音，金石不可渝。曾从邹鲁游，羞称章句儒。
与隐龙耆旧别
作者：施闰章
朝代：明
体裁：古风

子真居谷口，彦先园辟疆。何如龙山馆，盘曲梓峰阳。灵泉响东涧，灌木阴南冈。清飙扇炎节，吹我客衣裳。解带何容与，咏言白日长。丈人枉步屧，款款携壶浆。凭崖倾玉醴，命网收溪鲂。昔我春花好，今来鬒发苍。常恐岁将晏，游娱安敢忘。且为紫芝曲，莫齿同慨慷。
与龚天阶饮愚楼·其一
作者：施闰章
朝代：明
体裁：七言绝句

解裘沽酒忆金门，木末登楼复此樽。月落吴歌声未断，美人江畔总销魂。
与龚天阶饮愚楼·其二
作者：施闰章
朝代：明
体裁：七言绝句

插天碧嶂绕孤城，雾里看山恨未明。闻说武夷奇绝处，登峰只作棹舟行。
丘陵歌
作者：施闰章
朝代：明
体裁：乐府曲辞

陟梁甫兮马虺隤，瞻泰山兮云不开。云不开兮日莫雨，回望鲁兮逝何所。
丙辰中秋对月
作者：施闰章
朝代：明
体裁：五言律诗

月复中秋好，人谁此夕同。未寒从露坐，拚醉莫樽空。亭阁澄江畔，关山战垒中。虎丘清绝处，又隔五湖东。
东海庙
作者：施闰章
朝代：明
体裁：七言律诗

芙蓉岛畔海波平，绛殿珠宫入太清。实有鲛人来邑里，虚传羽客出蓬瀛。半天松柏鱼龙影，白昼旌旗风雨声。大祀前朝留宝册，残碑剥落任纵横。
东海道中作
作者：施闰章
朝代：明
体裁：古风

行人策马马行缓，马上风吹衣带断。枯桑倒折作飞蓬，惊砂走石摩苍穹。海涛怒啸鲛人舞，飞廉作祟天不雨。可怜二麦急甘霖，农夫泪湿田间土。
东渚草堂歌赠梅八丈子翔
作者：施闰章
朝代：明
体裁：古风

东渚草堂大如掌，萝轩竹阁青溪上。东渚閒园半亩馀，溪光树影何森爽。主人旧是子真裔，掣电空群许骐骥。少年词翰早飞扬，未老岩林甘弃置。门留三径长蓬蒿，坐揖吾曹论文字。种兰满砌花满溪，绕篱丛菊无东西。临流抱瓮手灌溉，饮露餐英日杖藜。我来十月花枝少，傲霜犹剩黄花好。旧时兄弟尽零落，独酌花前成野老。兴移得句襟颜开，碧云暝合呼馀杯。卧病三年身好在，掉头万事歌莫哀。歌莫哀，鬓已摧。好束藏书堆列架，醉看鸥鹭眠几回。
东湖
作者：施闰章
朝代：明
体裁：古风

湛湛东湖水，皎皎西山峰。白云自西来，散落澄波中。缘陂漾蒲苇，被浦纷芙蓉。岸傍狐兔穴，芜没悲故宫。徐亭及苏圃，髣髴存遗踪。纁帛岂不美，蓬藿耽固穷。长怀希二子，高轨谁与同。千载洲渚上，为君生清风。
东瓯大观亭
作者：施闰章
朝代：明
体裁：五言律诗

海隅初解甲，霜际一登台。正尔临风处，能閒到手杯。孤城环水白，九斗拂云开。谢客岩前过，徒怜春草摧。
东瓯赠林梅生
作者：施闰章
朝代：明
体裁：七言律诗

鹿城耆旧似君稀，见面僧庐对落晖。墙壁藏书归马队，干戈横海失渔矶。无家重赋头皆白，半菽哀歌泪满衣。此日清霜催木叶，浮云绕树惜分飞。
东粤客夜
作者：施闰章
朝代：明
体裁：古风

仲夏徂未半，天南穑已收。海潮膏渚田，黄云覆沧洲。农人习风雨，腰镰曳轻舟。所愿寡力役，没齿守良畴。我饥独无涯，泛泛东西流。麋鹿有故性，孰忍辞林丘。寄言灌园子，荷锄同优游。
东粤客夜
作者：施闰章
朝代：明
体裁：古风

南园蟪姑鸣，西涧蟋蟀入。炎方正暑节，秋虫一何急。中宵指北斗，知为旧京邑。蛮陬多反侧，旌旗暗原隰。城野两相伤，白骨痛何及。谁知行路人，日洒杨朱泣。
东莱赠赵赤霞太守
作者：施闰章
朝代：明
体裁：古风

使君五马临江涘，笔剪东吴半江水。使君拂衣卧海滨，手辟荒园成栗里。七尺肮脏千夫雄，坐上客满尊不空。慷慨平生尚游侠，穷愁坎壈成老翁。园中嘉树何葳蕤，海燕徘徊不忍归。酒间袖出故人札，数行未毕泪沾衣。作诗赠君兼语顾，离愁别绪如烟雾。飓风刮海海水飞，何时却寄珊瑚树。
东郡道中
作者：施闰章
朝代：明
体裁：五言律诗

马蹴黄尘起，人行积雾中。寒天无过雁，近海动悲风。战地千年苦，平原四面同。客心当落日，极目见飞蓬。
东门行
作者：施闰章
朝代：明
体裁：乐府曲辞

步出城东门，行行逢阿谁。当时数万户，夹道交华榱。多谢诸壮士，斩木称义旗。闾井供一炬，流血被九逵。岂伊秦与越，相残一何悲。乌鹊厌人肉，犬豕日已肥。昨传战城南，矢石纵横飞。接刃争须臾，咄嗟成鲸鲵。生无鹰扬烈，没无黄鸟哀。嗟彼为国觞，掩袂酸心脾。
两水居士诗为张十二作
作者：施闰章
朝代：明
体裁：五言律诗

屏迹怀烟水，澄江独对时。山邻谢公宅，云护尚书祠。懒钓观鱼乐，行歌采药迟。不愁无长物，樽酒数相期。
严奕肯令建平
作者：施闰章
朝代：明
体裁：七言律诗

鲤湖仙客爱沧浪，清涧春流绕县长。入境野田多秫稻，近吴风俗半蚕桑。雉驯原隰依人惯，花满山城拂绶香。握手青门情倍切，敬亭百里正相望。
中园·其一
作者：施闰章
朝代：明
体裁：四言诗

中园有葵，其叶沃沃。朝复夕兮，灌此寒绿。霜露将至，逝恐不蕃。心之忧矣，云谁与言。
中园·其三
作者：施闰章
朝代：明
体裁：四言诗

中园有桂，其叶幕幕。岁复岁兮，载累华萼。霜雪将至，逝恐薄荣。心之忧矣，各念尔生。
中园·其二
作者：施闰章
朝代：明
体裁：四言诗

中园有菊，其叶粲粲。日复月兮，茁英有烂。霜风将至，逝恐后时。心之忧矣，宁莫我思。
中夜
作者：施闰章
朝代：明
体裁：五言律诗

倚枕不能寐，惟含中夜情。为谁催白发，持底答苍生。天意星辰见，秋声鼓角清。已闻哀痛诏，群盗忍纵横。
中州萧鹤闻周雪客过集草堂
作者：施闰章
朝代：明
体裁：七言律诗

临溪傍阁草堂偏，随兴看云野老筵。曲槛晚凉疏雨后，昭亭秋色绿尊前。楼当谢守凭轩处，客并梁园作赋年。倚醉狂歌输烂熳，诗成京洛漫教传。
中洲寺
作者：施闰章
朝代：明
体裁：五言律诗

异香沿水发，清影到门深。何代黄杨树，孤洲翠竹林。烟云偏法界，鸥鹭共禅心。落日沧江客，悠然倚杖吟。
中洲精舍王临江携酒
作者：施闰章
朝代：明
体裁：五言律诗

孤洲山郭外，隔水自僧家。霜桕初红叶，秋茶正著花。江空清鼓吹，野阔就云沙。兴极回舟处，前林已暮鸦。
中秋和张友鸿吴六益
作者：施闰章
朝代：明
体裁：七言律诗

清樽露坐客衣单，酒罢狂歌兴未阑。秋色一年今夜好，乡心万里九霄看。风吹玉笛关山怨，叶落金门天地寒。回首家园俄隔岁，小儿已解忆长安。
中秋夕坐光明顶看月歌
作者：施闰章
朝代：明
体裁：古风

人间何处无中秋，谁向仙岩绝顶游。白头牖下苦局促，浮云转眼空烦忧。君不见黄山天海光明顶，横绝千峰冠万岭。芒鞋踏破层巅云，石鼓人归日未暝。夕阳散映青山红，珊瑚万树琉璃中。绝壁寒光出沧海，赤霄皎月随长风。云门仙老影重重，九龙旖旎群追从。坐指莲花见花瓣，遥窥玉女临虬松。此时大笑皆拍手，香溪客到贻美酒。割吾炙，倾一斗。客吹笛，吾击缶。昨日风雨今日晴，天上良宵真不偶。银汉疏星明玉盘，山蔬野果资清欢。眼底高擎出仙掌，劝我把盏为加餐。独怜五老堕云雾，相思不得同盘桓。夜未阑，露将漙。白鹤唳兮回青鸾，翠云裘敝天风寒。于乎，万古此山此明月，何人不愧峰头客。
中秋夜愚楼觞月同赤方伯调阮怀耦长诸子
作者：施闰章
朝代：明
体裁：古风

山寺归来赤日落，江心明月衔官阁。清秋逸兴共婆娑，画栋朱阑倚寥廓。屏风侧叠环远山，素练平铺临巨壑。阁前古木三十围，云来夭矫苍龙飞。菁葱桂萼含金粟，窈窕莲花坠粉衣。中宵罗袂如霜雪，银河倒泻天地白。乌鹊南飞见羽毛，觥筹交错忘主客。兵荒万事苦伤神，良夜初倾竹叶春。庾楼滕阁皆偶尔，步兵中散伊何人。去年此夕客芜关，今年此夕吟萧滩。漂泊浮生为一叶，同心合坐千秋难。千秋难，在今夕。群彦聚东南，高吟响金石。作歌赠明月，月亦解爱惜。智愚计较何区区，鲲鹏斥鴳皆拘墟。老夫今夕百愁无，铸金作楼良不愚。君不见向平游兴在五岳，那能偃蹇局蹐一寸地，使我眼前一日无江湖。
中秋夜泊樟树镇
作者：施闰章
朝代：明
体裁：五言律诗

又是中秋夜，三年客里过。影孤彭蠡雁，路绕洞庭波。乡信逢人问，羁魂在水多。故山有明月，好与照藤萝。
中秋夜深得好月
作者：施闰章
朝代：明
体裁：七言绝句

酒罢云开夜未残，澄江高阁一凭栏。去年此夕莲峰坐，三十六峰清影寒。
中秋宋荔裳邀泛西湖值雨
作者：施闰章
朝代：明
体裁：古风

仲秋天气佳，悬装未忍发。素侣怀清晖，携樽眷将别。轻舫漾夕景，倾坐伫皎月。阴雪昧节候，风雨肃毛发。歌管既繁会，素琴弥超越。人家在杳霭，灯火远出没。峰影了可辨，疏光亦未歇。多难良会稀，即事欢无阙。
中秋对月
作者：施闰章
朝代：明
体裁：五言绝句

好酌清尊满，休教恨白头。不知今夜月，几处战场秋。
中秋对月·其一
作者：施闰章
朝代：明
体裁：五言律诗

雨过光逾好，天留此夜晴。杯乾成独醉，发白与争明。词赋迟枚叔，贤良后董生。更阑乡泪下，不是别离情。
中秋对月·其二
作者：施闰章
朝代：明
体裁：五言律诗

驱策妨吾懒，羁栖欲抱疴。清辉閒处得，令节客中多。世岂终鼙鼓，人偏梦涧阿。强吟浑不寐，白露下庭柯。
中秋日集云根亭
作者：施闰章
朝代：明
体裁：五言律诗

树里城楼出，亭边江水流。吾侪各词赋，佳节共淹留。日晚云霞合，风香橘柚秋。他时存胜迹，倘似岘山游。
中秋次大宁孙唐山焕吉留饮
作者：施闰章
朝代：明
体裁：七言律诗

双旌日暮出孤城，造次移尊十载情。岐路客逢佳节会，中天月为故人明。乡心露坐衣从湿，驿树乌飞梦自惊。白首高歌还北望，旧游词赋满神京。
丰台看芍药歌
作者：施闰章
朝代：明
体裁：古风

屡约寻花游未果，骤喜良朋坚促我。花茵十里浑无赖，肯数翻阶红几朵。尚书潇洒有孤亭，宴会偶閒容客坐。好风骀荡香满衣，随意清樽倾白堕。燕山莫问黄金台，眼前且看丛花开。一岁牡丹先落尽，三春忍复遣空回。慈仁偃松久断折，韦公西府已蒿莱。帝京奇树称六七，繁华胜事馀荒苔。即今西南犹战斗，那免忧乐私徘徊。请君痛饮歌莫哀，毋使花前白发催。园人摘花如摘菜，日日担来城市卖。花多全不恤花稀，卖花声裹春光归。
丰城道中晤别尔止
作者：施闰章
朝代：明
体裁：五言律诗

虚枉萧滩棹，论心正片时。梅残江畔路，鬓改箧中诗。作客知无地，言归恐后期。干戈兼雨雪，并作一相思。
临别书颜澹叟扇得二绝句·其一
作者：施闰章
朝代：明
体裁：七言绝句

分襟秋浦鬓将丝，犹忆西曹比舍时。天末浮云重聚会，相逢一笑问题诗。
临别书颜澹叟扇得二绝句·其二
作者：施闰章
朝代：明
体裁：七言绝句

东西旌节十年馀，宦橐长携数卷书。此后旬宣更何处，可堪秋月照离居。
临发大梁留赠两河新举诸子
作者：施闰章
朝代：明
体裁：古风

大国如沧海，厥生径寸珠。中州风雨交，天地此中枢。哲贤盛都会，文章固其馀。懿此戎饥后，辛苦怀璠玙。惭非九方皋，相马仍拘墟。赠子好自爱，勿为温饱图。乡举古所重，行谊为先驱。汉法徵孝廉，名实贵相符。渊云擅妙笔，董贾陈嘉谟。旦暮上春官，策足凌天衢。必有数伟人，始不羞贤书。沐浴伊与洛，令德缅修涂。努力骋高步，名与千春俱。宁表天人姿，谁言声利儒。
临江仲夏有怀荔枝之美因寄吴福州圣水刘都使润伯
作者：施闰章
朝代：明
体裁：古风

临江长夏真可怜，热如釜甑宵无眠。冰浆雪藕那可得，沈瓜浮李都茫然。忽忆往年使粤岭，荔枝夹道垂江边。绛襦仙人日满坐，十年消渴为之捐。又向端江寻石砚，朋旧沈朱欢见面。沉水香中进羽觞，荔枝园里开高宴。倾盘旋摘连百颗，驱童上树将千遍。就中黑叶号无双，唤取水团良足羡。客云此种犹未奇，闽为第一蜀次之。福郡人家千万树，驿亭官舍子累累。陈紫江绿尤奇绝，惜哉遥望空嗟咨。故人今作福州守，为政风流无不有。魁梧刘子气如云，相过斗酒常殷勤。此时五月荔枝熟，日啖三百还未足。图传白傅绝形容，谱较君谟多品目。二君倚树定狂呼，曾否思予乱心曲。寄声为语陈使君，遗民更访芦中人。平生知己各天末，孤城索处徒酸辛。东南烽火犹未息，出门道路多荆榛。安得凭虚生羽翼，一日飞腾周八垠。
临江元旦同伯调桐君弘载赋
作者：施闰章
朝代：明
体裁：五言律诗

夜雪朝仍霁，明霞照眼红。春风争岁首，天意示年丰。鹤舞江城外，山青草阁中。故人倾竹叶，不必恨飘蓬。
临江喜吴六益至次韵
作者：施闰章
朝代：明
体裁：五言律诗

寸心久寥落，秪与素交期。南北几年别，干戈两地思。路难为客倦，官拙乞身迟。相见情何极，俱成满鬓丝。
临江太守行
作者：施闰章
朝代：明
体裁：古风

临江江水见江底，太守酌之甘如醴。临江野田半荆棘，太守见之泪沾臆。露冕东郊骑瘦马，牛背牧儿不肯下。官斋种药兼种蔬，厨中但有武昌鱼。
临江官舍咏桃树
作者：施闰章
朝代：明
体裁：七言绝句

短墙茅屋似山家，小树窗前带雨斜。记是老夫经手种，春风满眼见开花。
临江悯旱
作者：施闰章
朝代：明
体裁：古风

瘠土嗟薄穫，岁丰长忍饥。戎马况叠迹，田园成路蹊。荷锄代牛力，播种良苦疲。朱火肆燎原，禾稗同一萎。民乱如恐后，况乃驱策为。徒跣呼百神，呜咽致我辞。政拙未敢苛，召灾今则谁。云汉何皎洁，箕斗正参差。心知阊阖远，侧向高天啼。明日急刍饷，吞声重涕洟。
临江悯旱
作者：施闰章
朝代：明

瘠土嗟薄获，岁丰长忍饥。戎马况叠迹，田园成路蹊。荷锄代牛力，播种良苦疲。朱火肆燎原，禾稗同一萎。民乱如恐后，况乃驱策为！徒跣呼百神，呜咽致我辞：政拙未敢苛，召灾今则谁？云汉何皎洁，箕斗正参差。心知阊阖远，侧向高天啼。明日急刍饷，吞声重涕洟。
临江早春遣兴
作者：施闰章
朝代：明
体裁：七言律诗

地暖烟深江楚间，春风不惜破愁颜。草初合处碧连浦，花未开时香满山。曲槛缓吟黄鸟至，归帆轻逐白云还。飘摇无计攀丛桂，坐啸沧浪半日閒。
临江春暮讲学龙冈书院示诸子
作者：施闰章
朝代：明
体裁：七言律诗

讲席春风四坐生，弦歌一日满江城。萧滩帆落争来客，閤皂峰开特放晴。经学自知惭士丐，时贤应复有康成。龙冈鹿洞元相接，高会重含异代情。
临江杂诗·其一
作者：施闰章
朝代：明
体裁：七言绝句

閤山烟雨接虚无，碧嶂清江翡翠铺。好置亭台添画舫，为君唤取作西湖。
临江杂诗·其七
作者：施闰章
朝代：明
体裁：七言绝句

渚鸥沙鹭自双双，耆旧风流说此邦。刘孔诸贤俱逝水，至今芳杜绕清江。
临江杂诗·其三
作者：施闰章
朝代：明
体裁：七言绝句

万松郭外一时空，新种桃花几树红。最是春来暗双眼，江城日夜雨声中。
临江杂诗·其九
作者：施闰章
朝代：明
体裁：七言绝句

回龙寺前野艇横，伏马桥头江水清。闻说百花春正好，秪馀芳草向春生。
临江杂诗·其二
作者：施闰章
朝代：明
体裁：七言绝句

更无罗绮艳江边，高种茶园低种田。一岁繁华灯下尽，满城歌管送神船。
临江杂诗·其五
作者：施闰章
朝代：明
体裁：七言绝句

红柑白笋不论钱，淳朴山川剧可怜。一亩官租三亩谷，农家翻厌说丰年。
临江杂诗·其八
作者：施闰章
朝代：明
体裁：七言绝句

欸乃歌声日几回，野航无数趁风开。大洋洲上迎神去，玉笥山中乞梦来。
临江杂诗·其六
作者：施闰章
朝代：明
体裁：七言绝句

夜夜江头月一湾，疏钟声里白云閒。诗僧雪印残篇尽，只字从何觅半间。
临江杂诗·其四
作者：施闰章
朝代：明
体裁：七言绝句

青青橘柚压江滨，暖日晴烟照眼新。三月花开横十里，香风吹杀荡舟人。
临江秋夕
作者：施闰章
朝代：明
体裁：七言律诗

官舍萧疏挂薜萝，城头虚白见江波。著书漫儗潜夫论，鼓枻长惭渔父歌。人定松云依槛静，夜凉竹露坠衣多。秋风早引东归兴，松桂凄清旧涧阿。
临江答宋荔裳西湖见寄
作者：施闰章
朝代：明
体裁：五言排律

老友几时见，频年双涕零。伤离禁远道，多难逼颓龄。路历羊肠尽，身从虎口经。定交怜旧雨，转眼诧晨星。吾子真无敌，高言谁见听。抚膺盘岱岳，摇指动沧溟。扬马亲齐辔，庄骚类建瓴。艰虞书不废，宾客户难扃。北寺长笺赠，西湖画舫停。衙斋连竹榻，午夜竭银瓶。才大偏婴网，机危屡震霆。卵巢垂殄灭，日月付沉冥。请室头空白，穷途眼孰青。被恩宽对簿，决憝快扬庭。孤愤传梁狱，饥虚忆楚萍。检书拚卖尽，仗酒得无醒。摧折惊魂断，哀歌带血腥。浙潮云洽洽，楚树雨泠泠。混沌随雕琢，江山备使令。星摇埋剑匣，雷殷化梭亭。执义同胶漆，关情甚鹡鸰。膺滂仍激烈，王贡太伶仃。久隔田园梦，还浮江汉舲。十年思射虎，七子岂枯萤。公等宜朱绂，吾将老翠屏。长吟凭玉笥，愁绪满郊坰。
临江答毛大可留别二首·其一
作者：施闰章
朝代：明
体裁：古风

沧江涵宿雾，萧摵改春晖。庭柯澹含华，汀草寒且迟。临觞迟所欢，朅来言当归。客游信云久，惆怅沾裳衣。众鸟虽咬咬，同声旷已稀。朝遵楚江涘，送子越江湄。挥手不能语，伫立孤蓬飞。
临江答毛大可留别二首·其二
作者：施闰章
朝代：明
体裁：古风

夕宴夜已阑，持觞各忘餐。佳人贻我曲，逸响激哀弹。纠结胶不解，含意良独难。九畹存孤根，孰云目以兰。淮南及吴会，揽袂多故欢。薄言往从游，江汉何漫漫。道远亦孔迩，辍棹且盘桓。
临江答耦长次韵
作者：施闰章
朝代：明
体裁：七言排律

谢李高吟久寂寞，都官独擅宛陵诗。忽惊雏凤生丹穴，又见神龙出故池。陆子才华入洛日，终童卓荦弃繻时。閒居亭阁江山助，绝调骚歌气候移。荐赋羞寻杨得意，怜才恨少魏无知。短衣射虎成何计，抱膝横棋聊尔为。石室藏书家自富，沧洲秃笔兴忘疲。登楼独啸青天月，入坐人推玉树枝。苦学三馀雌霓识，素心十载白云期。波澜自许陈思敌，意气谁呼德祖儿。策杖风泉庐岳顶，挂帆烟雨楚江涯。官斋地静看鸥狎，野寺吟多把酒迟。散带临溪开北牖，沈瓜浮李续南皮。疏狂却忆高生老，白眼东西何所之。
临江署中杂咏九首 其一 建兰
作者：施闰章
朝代：明
体裁：五言绝句

相习不言好，含情忆旧丛。祗应墙外客，遥觉此香风。
临江署中杂咏九首 其七 蝴蝶花
作者：施闰章
朝代：明
体裁：五言绝句

栩栩偏依砌，临风欲上衣。墙头回蛱蝶，认伴拟同飞。
临江署中杂咏九首 其三 秋海棠
作者：施闰章
朝代：明
体裁：五言绝句

苔厚阶庭静，阴多雨露偏。容颜秋自好，不拟傍人怜。
临江署中杂咏九首 其九 虎须草
作者：施闰章
朝代：明
体裁：五言绝句

灵迹传尧韭，山房重虎须。待君成九节，能疗白头无。
临江署中杂咏九首 其二 慈竹
作者：施闰章
朝代：明
体裁：五言绝句

同根苦相抱，日夜中庭清。为伴孤吟客，长留风雨声。
临江署中杂咏九首 其五 芭蕉
作者：施闰章
朝代：明
体裁：五言绝句

半壁绿阴里，当窗舒卷时。罗裳贪试舞，容易得风吹。
临江署中杂咏九首 其八 佛手柑
作者：施闰章
朝代：明
体裁：五言绝句

何许众香国，应来祇树园。殷勤故垂手，此意向谁言。
临江署中杂咏九首 其六 水荭花
作者：施闰章
朝代：明
体裁：五言绝句

秋光依弱草，狼籍复谁惜。君看江渚间，惆怅送行客。
临江署中杂咏九首 其四 拒霜
作者：施闰章
朝代：明
体裁：五言绝句

傍水遥怜汝，空庭许半遮。霜前红覆屋，已见五开花。
临阳送洪美周归歙
作者：施闰章
朝代：明
体裁：五言律诗

久客变寒暑，秋残人独还。共怜苍鬓短，却望白云閒。茶灶能临水，松园自掩关。因声报朋旧，吾梦在黄山。
为乔石林舍人题扁舟看花图
作者：施闰章
朝代：明
体裁：古风

无数青山天际起，白云横曳山松里。花满东风云欲飞，扁舟谁坐看春水。君之先公真御史，舍人堕地成才子。文赋挥毫若涌泉，眼底如君复有几。燕山雪霁柳条新，射阳湖涨桃花春。不知天上含香客，何似花间倚棹人。
为伯玑悼姬人浣花
作者：施闰章
朝代：明
体裁：七言绝句

秦淮玉树不胜春，窈窕谁当赋洛神。已嫁黔娄还早殁，一生荆布送佳人。
为余斗所方伯题像
作者：施闰章
朝代：明
体裁：古风

秋雨江云在江树，客船夜泊章江渡。展图忽见伟人姿，满船宾客皆惊顾。鸭江龙起多贤豪，争剖符竹拥旌旄。雄才独可略时辈，深衷还肯收我曹。阳城心苦政偏拙，贾谊忧多泪成血。公为方岳最优容，握手相看怀抱热。紫薇官阁数悬鱼，清夜藜床坐读书。干戈未靖军储急，水旱频蠲民力纾。半生游宦谁不羡，东西南北舟车遍。建牙开府事寻常，屏翰风流人所见。木落蓬飞又别离，为君题句重相思。它年黄发丹颜好，长忆东湖会面时。
为冯昌闻题册
作者：施闰章
朝代：明
体裁：七言律诗

久耽宾客重文辞，拜爵桓荣又一时。东阁趋庭元世胄，桥门抗手称人师。谈经许夺皋比坐，纪事先题石鼓诗。玉树翩翩年正少，几人却愧致身迟。
为刘公㦷考功题孙徵君诗卷
作者：施闰章
朝代：明
体裁：古风

我闻苏门山，恨未得游啸。千载孙登去已久，眼下何人复同调。谁知尚在此山中，丹颜九十成仙翁。挂瓢偶尔同箕颍，倚剑直欲排崆峒。百泉山下凿深翠，复有高人刘子骥。两贤相见心相倾，数行写尽行藏意。天下轩冕纷如云，倜傥谁雄七尺身。生不平世则出世，汩没羞作泥中人。留琴堂好不得住，时来暂别烟萝去。今之山公刘大夫，借问琴堂琴在无。夏峰老人老无恙，鸾鹤空山不可孤。我今多病卧菰芦，风波澒洞愁江湖。苍生憔悴赖公等，让我狂歌归草庐。
为吴恺仲书册
作者：施闰章
朝代：明
体裁：五言律诗

崖中从坐啸，湖海气空群。酒泛邗江月，衣飞白岳云。路难重结客，身隐自论文。山馆梅花早，含情应为君。
为吴澹园比部悼其子方之
作者：施闰章
朝代：明
体裁：七言绝句

神清叔宝著江东，忆昔论文官舍同。黄土忽惊埋玉树，一时双泪落秋风。
为宋牧仲员外题王元照画册
作者：施闰章
朝代：明
体裁：古风

客梦寻家山，纷绪不可理。前山一何秀，万仞青冥里。天低华顶峰，虹挂匡庐水。长松乍有无，遥知白云起。此中斸茯苓，荷锄者谁子。
为尤悔庵悼亡
作者：施闰章
朝代：明
体裁：七言律诗

空期偕隐恨何如，钟郝徽音殁有馀。身贵蒿簪仍旧物，病抛锦字竟无书。教儿几度丸熊胆，垂老难忘挽鹿车。共道安仁情太剧，可堪重促鬓毛疏。
为张木弟南士母夫人六十寿
作者：施闰章
朝代：明
体裁：古风

朱草翻翻，白鱼盘盘，上堂拜母四座欢。我欲奉卮酒，为母寿，多母高义能不朽。聂政姊，范滂母。绩在筐，尘在釜。荼一何甘，荠一何苦。纷纷象服何足数，寿安匹兮维天姥。
为戴枫仲题丹枫阁
作者：施闰章
朝代：明
体裁：古风

掉头苦爱青山住，担簦偶踏长安路。眼前突见层云阴，盘空草阁巢枫树。关西耆旧不离口，华岳三峰擎在手。老枫相伴寒不枯，肯许风霜落叶无。
为朱守亭题秋山独坐图·其一
作者：施闰章
朝代：明
体裁：七言绝句

射阳湖畔多才子，况复超宗有凤毛。见说文辞满京洛，皋比坐拥且挥毫。
为朱守亭题秋山独坐图·其二
作者：施闰章
朝代：明
体裁：七言绝句

箕踞深林复几人，秋山红树倍还春。东风又到不归去，梦里沧江生白蘋。
为朱矞三舍人颂其母费太君苦节
作者：施闰章
朝代：明
体裁：古风

青青南山柏，上有双鹓巢。巢成不将雏，只影凛严飙。中夜思故雄，悲鸣音哓哓。口衔一雏至，彩翮如九苞。哺雏自忘饥，咄嗟丰羽毛。昔也栖卑枝，今也翔层霄。饮啄岂不美，反哺心郁陶。良时无久留，风树何萧条。雏孤怀旧恩，永慕还哀号。言当托彤管，遗徽长不彫。
为李书卿感遇
作者：施闰章
朝代：明
体裁：古风

日月明明不照地，蒺藜满眼困骐骥。欲叩天门扃不开，为君怫郁堕清泪。老蛟生子真超群，少年胜气驱浮云。嗫嚅羞作腐生语，一寸泥蟠无处所。壮夫魁垒常骨立，俗眼揶揄百忧集。唾壶击碎歌不扬，风雨夜阑鬼神泣。
为杨中玄前辈题像
作者：施闰章
朝代：明
体裁：七言绝句

力尽谋生家自贫，数间茅屋隐松筠。年过八十惟高枕，笑对青山不媚人。
为武苏州题画
作者：施闰章
朝代：明
体裁：五言绝句

谢公爱丘壑，林下多幽踪。白云时一扫，历历数青峰。
为王封翁匡庐前辈书扇
作者：施闰章
朝代：明
体裁：七言律诗

先生逸兴爱匡庐，却恋琅琊海畔居。万石声名簪绂外，十洲烟月醉歌馀。心閒倘著潜夫论，发短犹耽玄晏书。闻道高斋收墨妙，纵横锦帙定何如。
为蔡大美悼令子须才
作者：施闰章
朝代：明
体裁：五言律诗

令子趋庭好，高堂永诀难。问寒留夜火，负米进晨餐。苦学青箱在，多愁玉树残。尚馀窗外竹，刻遍翠琅玕。
为郑瑚山舍人挽其先公宝水参宪
作者：施闰章
朝代：明
体裁：古风

昔游金陵逢舍人，论诗共醉青溪春。舍人参画亲王幕，侧闻世胄本名臣。今年为我述皇考，卓荦淹通称国宝。早上公车困礼闱，词林待诏声名好。一朝荐起腾铨曹，亭亭玉树清风高。戒绝苞苴却私谒，千金掷去等秋毫。是时国步正艰难，不惜朝廷止惜官。王章封事日慨慷，贾生痛哭徒辛酸。东南烽燧忽如雾，转眼参藩国事去。王臣纵有荷戈心，宪使已无驻节处。瘴雨腥风密箐中，依栖不避熊罴宫。解组洁身从间道，著书满屋成老翁。圣世沉沦三十载，耆旧弓旌或可待。终南捷径羞投足，石田农圃终沧海。于乎，丈夫不幸真可怜，吞声抱志谁与传。古来义士亦如此，举头往往号苍天。犹喜老蛟旧窟风雷缠，二龙跃出争蜿蜒。
为陈子万题像
作者：施闰章
朝代：明
体裁：七言绝句

家世元龙气未除，弦歌小试兴萧疏。十腰银艾浑閒事，一个蒲团半卷书。
为陈山农寿其尊公筠修翁七十
作者：施闰章
朝代：明
体裁：七言律诗

梅源丈人陶隐居，带索长歌乐有馀。万卷坐深三径草，扁舟看煮四腮鱼。山中教授几成市，肘后平生自著书。满眼桃花照樽酒，共言斑鬓未全疏。
为陈颍侯庶常母吕太君
作者：施闰章
朝代：明
体裁：古风

有美金闺彦，浩然湖海客。僦屋囊无钱，官舍送朝夕。夜闻玉漏传，晨见宫槐碧。侧耳哺子乌，孺慕悲遐隔。曰余母圣善，黄鹄早影只。辛勒挽鹿车，操作兼蚕绩。俯仰廿载馀，觏罹奚啻百。迸泪举三丧，屡空少儋石。巢破复绸缪，咄嗟见擘画。煦沫沾众雏，婚嫁倚长策。崎岖烽火间，万事完促迫。有子亶凤毛，黾勉成劲翮。犹怀断杼心，大义远督责。共姜与范母，千祀看接迹。何以将返哺，禄养分鸾掖。他年俾彤管，徽音永无斁。
为韩醉白题修禊图
作者：施闰章
朝代：明
体裁：七言绝句

千载何人复右军，兰亭曲水恨空闻。祗疑修禊当年客，尚有遗民恰是君。
为饶景玉题画
作者：施闰章
朝代：明
体裁：古风

老我青鞋与布袜，爱画爱山都入骨。近年小极懒登临，突向此中兴超忽。石翁落笔来英灵，三山五岳归毫发。愿留坐卧十日看，无数云霞时出没。
为马云人题澄江草堂
作者：施闰章
朝代：明
体裁：五言律诗

敬亭真在眼，小筑复临流。木榻摊书卷，风帘进野鸥。醉吟从独往，生事笑人愁。随兴閒相就，门前有钓舟。
为高念东侍郎题衡山雪卷
作者：施闰章
朝代：明
体裁：古风

云树合杳冥，千山失翠屏。何人住茆屋，独坐餐清泠。平生不省因人热，自信前身许泉石。有时拄杖蹑孤峰，俯视茫茫供眼白。煨芋空山酿老春，前村几处梅花新。谁知鹤氅骑驴客，别是人间冰雪身。
久不得侯韩振蓝山消息
作者：施闰章
朝代：明
体裁：五言律诗

罢官已隔岁，归计竟如何。战地豺狼逼，天涯魑魅多。时违甘放逐，亲老恨蹉跎。望远魂无定，摇摇楚水波。
久不见唐七朕虞
作者：施闰章
朝代：明
体裁：五言律诗

野梅开欲罢，江柳雨初低。好向敬亭坐，诗追谢守题。战场纷满眼，斗酒共谁携。解惜春光去，林莺时一啼。
之莱行同诸公赋为宋荔裳
作者：施闰章
朝代：明
体裁：古风

之莱山，俯沧海。上有悬崖古篆千春在，繄谁辨者问真宰。支连不其与之罘，安期羡门来可待。祖洲徐福终渺茫，不死之药谁能采。人生行乐良独难，相逢但愿长加餐。不见觥筹交四坐，满堂尽是心所欢。葡萄之酿倾大斗，华灯绛蜡烧铜盘。更阑月落重援简，高唱叠和青琅玕。宋公本是莱阳客，出入仕宦声煊赫。负气能教山岳移，狂歌但苦乾坤窄。中间猛虎来啮人，往事伤心骇魂魄。谁知九死仍赐环，圣主恩深臣节白。客亭共把孔融樽，书带犹生郑公宅，劝君一饮尽一石。遭遇如君天下稀，苍生待泽今为谁。十年报主好努力，还忆丹崖碧海期。
乌生八九子
作者：施闰章
朝代：明
体裁：乐府曲辞

乌生八九子，啁啾高树间。西邻弹射儿，挟矢探金丸。东家白发翁，咄唶多苦颜。投杖前抱持，拉绝弓与弦。急难不相恤，安用交豪贤。羽翮幸无恙，饮啄何翩翩。被德良不訾，报恩谁复言。
乌石山
作者：施闰章
朝代：明
体裁：古风

旧闻道山亭，胜事不可数。坐接九仙人，低昂如笑语。亭馆付干戈，石丈相撑拄。蟒穴泻哀泉，鸦池沈宿莽。松际忽飞霞，参差新绀宇。废兴如卷箨，古今谁记睹。不见闽越王，何处寻抔土。山郭横海天，秋晴乱烟雨。暇时凭竹杖，重来问桃坞。
乌象口
作者：施闰章
朝代：明
体裁：古风

江干山色黑，丰草与人齐。行子时出没，四顾迷东西。乌象两崖口，断岸临深溪。欲济无舟梁，人命饲蛟螭。缘溪取山径，修涂何逶迤。猛虎所窟穴，白骨相撑支。经营置官渡，役以两舟师。徒旅不濡足，往来不移时。驿使性如雷，唤渡犹嫌迟。舟师骨欲折，往往遭鞭笞。鞭笞且隐忍，毋使行子啼。
乍晴
作者：施闰章
朝代：明
体裁：五言律诗

水榭欹无恙，檐禽暖一鸣。把书除眼暗，开幔觉身轻。沙屿烟中出，江流树杪平。敬亭梅好发，望远若为情。
乍霁
作者：施闰章
朝代：明
体裁：五言律诗

乍霁众山出，登楼散客愁。湿云归未尽，剩水断还流。溪暖衔泥燕，林藏唤雨鸠。田家忧不细，二麦已无秋。
乐清行
作者：施闰章
朝代：明
体裁：古风

畏途介山海，行行何崄巇。山行多虎豹，水宿多蛟螭。城中复何有，狐狸向我啼。贼来数蹂陷，人民皆已非。所馀充军实，四邻无寡妻。富者或许赎，贫者啼路陲。天风吹海水，平野走鲸鲵。乘潮来海舶，剽掠若风驰。村墟尽流散，南亩成蒿藜。将军急刍饷，租吏愁鞭箠。催租令如雨，不知徵阿谁。
乔石林舍人见示先侍御圣任先生来鹤图
作者：施闰章
朝代：明
体裁：古风

柱史东山高枕处，射阳湖畔沧洲趣。前代曾传抗疏名，知几早就归田赋。手校连床多异书，坐看满眼森奇树。海风簸荡垂车轮，一鹤翩跹来不去。先生自是鸾鹤姿，廿年万事付渔矶。嗒然倚杖天机静，还有亭前鸥鹭飞。
乘兴出郭再过南华山馆同雏隐限韵柬登子·其一
作者：施闰章
朝代：明
体裁：五言律诗

水落莎迎楫，藤高花覆床。不须河朔饮，转爱瀼西庄。禾黍秋原秀，池台午树凉。芰荷香渐老，斟酌葺为裳。
乘兴出郭再过南华山馆同雏隐限韵柬登子·其三
作者：施闰章
朝代：明
体裁：五言律诗

主人能扫径，客到每无期。树老阴连水，花多夏满枝。兰舟溪女棹，菰米野童炊。吾意閒来往，林昏归未迟。
乘兴出郭再过南华山馆同雏隐限韵柬登子·其二
作者：施闰章
朝代：明
体裁：五言律诗

曲坞连樵径，南山倚石屏。墙围一水白，亭挟百峰青。去住同渔父，行藏自客星。田家尊酒在，吟罢醉难醒。
九华山东岩
作者：施闰章
朝代：明
体裁：五言律诗

山到东岩好，横开翡翠屏。招提含宿雨，洞壁倚寒星。杖底千峰小，烟中九子青。昔人曾燕坐，天柱一荒亭。
九华山中寄颜池州澹叟
作者：施闰章
朝代：明
体裁：七言律诗

人因访旧来秋浦，天遣寻幽入九华。回合松杉清磬远，崚嶒宫观白云斜。吞江西岭横飞练，射日东岩倒作霞。遥忆使君驱五马，何时乘兴问山家。
九日同安又舟泊采石
作者：施闰章
朝代：明
体裁：五言律诗

九日逢晴日，离人得故人。山亭同酒盏，水市脍江鳞。捉月千秋事，扬舲万里身。悬岩丛菊细，偏听客愁新。
九日同张友鸿吴六益登毗卢阁
作者：施闰章
朝代：明
体裁：七言律诗

长安何处问金台，寺阁时衔竹叶杯。北极晴霞连塞起，西山翠嶂拂天回。九衢车马黄尘暗，万里风烟白雁哀。此日故园荒径在，东篱丛菊向谁开。
九日寻瀑布泉绝顶处
作者：施闰章
朝代：明
体裁：古风

灵泉长倒流，飘落苍岩颠。我来方采菊，高步追列仙。独倚文殊塔，俯视瀑布泉。洗心不在水，我心何泠然。藤猿窥杳冥，玉女漱潺湲。雪月一无色，雷霆静不喧。匹练忽回薄，万壑飞云烟。境幽耳目废，虑澹心赏捐。掉头笑人世，局曲守桑田。
九日庐山寻瀑布绝顶处
作者：施闰章
朝代：明
体裁：五言律诗

良辰采岩菊，振策入寒烟。独倚层峰塔，回看百丈泉。奔雷翻绝壁，晴雪下高天。客到都无语，苍茫落照前。
九日抵鹿江
作者：施闰章
朝代：明
体裁：七言绝句

细雨舟中对浊醪，自携诗卷当登高。如何橘绿橙黄地，不及江南足紫螯。
九日泊樟树镇
作者：施闰章
朝代：明
体裁：五言律诗

故国黄花节，离人暮雨天。倚樯迷浦屿，欹枕卧江船。吏事投閒少，文章待老传。登高多胜地，历历数当年。
九日登法王寺
作者：施闰章
朝代：明
体裁：七言律诗

重阳昨夜雨初晴，翠壁层开称客情。野寺路回飞塔见，嵩门峰断早霞生。碑传净域僧还少，叶满空山鹿自行。令节吾衰犹济胜，西风杖底落钟声。
九日登玉山同沈永清
作者：施闰章
朝代：明
体裁：五言律诗

懒摘篱边菊，还寻溪上山。当杯万岭出，欹帽两人閒。寺磬丛篁外，村烟乱水间。眼看枫叶老，一倍惜离颜。
九日重登吹台
作者：施闰章
朝代：明
体裁：古风

登台复何有，千春兴未忘。佳辰得再至，怀古独相望。师旷奋逸响，鼓吹来梁王。当时枚马辈，受简竞篇章。杜甫及高李，接迹气飞扬。何李虽晚出，后先稍颉颃。往者不我待，四顾草茫茫。汴城百万户，京雒何辉煌。苑圃成绮错，宫观分低昂。河伯摧名都，半为沙砾场。含情采野菊，正对金樽黄。凭栏一把酒，长风吹衣裳。犹忆登嵩丘，狂歌一慨慷。
九日集金鱼池予将视学齐鲁留别锦帆石滩飞涛长真耑木诸同舍
作者：施闰章
朝代：明
体裁：七言律诗

蓟门客舍又重阳，底事惊心鬓渐苍。地敞层轩供极目，人当别路几回肠。江乡梦远虚鲈脍，关塞风清急雁行。明岁登高定何处，金台日观各相望。
九曲亭置酒是苏子瞻游憩处
作者：施闰章
朝代：明
体裁：七言律诗

玉局仙人杖策来，孤亭九曲万山开。坐中云汉低屏障，槛外湘江入酒杯。崖暖游蜂穿洞出，沙崩猿狖涉溪回。最怜古木摧残尽，西岭何当问野梅。
九龙潭歌
作者：施闰章
朝代：明
体裁：古风

翠屏倒削成寒谷，重坎灵湫连碧玉。鞭霆作雨龙归来，缩角攒鳞此中宿。密林夹石石发青，崩崖訇磕阴风腥。下有菖蒲寸九节，潭幽磴滑云冥冥。浣缨戛杖人啸语，困懒九龙眠不醒。君不见才雄胆大昌黎子，石记犹传雷震耳。
乞归
作者：施闰章
朝代：明
体裁：古风

守官多阙务，牵迫成忧悲。陈辞就宪府，乞放东山陲。大匠无废材，泛爱垂恩私。谓我方壮强，掉头去何之。衰疾不待老，蒲柳先秋萎。君看余齿豁，及今归已迟。榆光幸未暮，药石倘可治。再憩乃逢怒，切责多厉辞。狂罪信莫赎，素心耿难违。漆园甘曳尾，北海思拂衣。终当凛覆餗，长啸掩荆扉。
书大方僧壁
作者：施闰章
朝代：明
体裁：五言绝句

山月相澄鲜，延目一秋水。宵分眠复醒，残梦松风里。
书太守钱侯传后
作者：施闰章
朝代：明
体裁：古风

钱侯昔守宛陵郡，簪缨不改烟萝性。去住总无赫赫名，悠游万户载清净。网罗才彦罕留良，怜予下士收门墙。侧闻平昔著奇节，至孝激烈凌风霜。为痛父冤不得白，身撄虎豹号天阙。洒血直使鬼神惊，遂使囹圄觏日月。念兹一事垂千年，何须政绩耀简编。况复宦成甫中岁，卧龙抗志归林泉。于乎，余父早殁叔含冤，实耻自讼耽灌园。当涂弃斥何足憾，白璧蒙尘不可言。我欲碎首呼苍天，覆盆抑郁向谁宣。自伤不若钱侯贤，踯躅吞声徒涕涟。
书富琅塔上
作者：施闰章
朝代：明
体裁：古风

浮图跨天汉，海阳不盈掬。万象归空蒙，环溪涨新绿。城郭何参差，蔽亏半林木。遥看白岳云，天际来相逐。
书寒溪寺
作者：施闰章
朝代：明
体裁：七言绝句

溪边古寺昼泠泠，一树梅花开满庭。我到恰逢晴日好，西山相对眼俱青。
书寒溪寺次壁间三绝句·其一
作者：施闰章
朝代：明
体裁：七言绝句

惠远开山事已非，残碑剥落草芳菲。僧来索偈翻无语，山外飞花点客衣。
书寒溪寺次壁间三绝句·其三
作者：施闰章
朝代：明
体裁：七言绝句

醉后逃禅野性真，山光竹影坐来亲。与君同笑三生石，分得东坡去后身。
书寒溪寺次壁间三绝句·其二
作者：施闰章
朝代：明
体裁：七言绝句

逐逐风尘我亦羞，明朝又上岳阳楼。寒溪流水潺潺去，却送游人尽白头。
书山门石壁
作者：施闰章
朝代：明
体裁：五言律诗

石扇开横岫，春阴过杳冥。地寒云树古，峰挟寺门青。移杖分林洞，流泉出户庭。前山看不极，招手接瞿硎。
书怀
作者：施闰章
朝代：明
体裁：古风

宾客满四坐，终岁罕独閒。浮名促疲疾，罢组仍纠缠。道广良可乐，物役伤徒然。穷居易资给，少贱尝灌园。稔岁有留储，俯仰乐当年。老愿息旧业，衡茅营数间。盛夏面林阴，凛冬就朝暄。琴书从所好，周孔有遗编。素侣偶斟酌，白云开前山。此志遂何日，托咏舒襟颜。
书感
作者：施闰章
朝代：明
体裁：古风

上哲能不忧，中人尚知足。偃鼠饮长河，快意在满腹。神龙失所依，进退成抵触。天道亦何常，平地多翻覆。积毁讵有阶，守正岂蒙福。吉凶吾曷从，握粟未敢卜。
书成宝慈先生集后
作者：施闰章
朝代：明
体裁：七言律诗

百年谁许是全人，奏对前朝旧绝伦。官似于公三执法，名齐汲直数批鳞。清流去就安危系，高隐林泉述作新。没齿蜗庐千古事，会歌楚些重沾巾。
书文杏庵壁
作者：施闰章
朝代：明
体裁：古风

山寺俯寒塘，古木散清越。霜馀竹影疏，客到钟声歇。浮云相与归，群岫见毫发。日暮思抱琴，弄此崖际月。
书毗陵龙兴寺壁
作者：施闰章
朝代：明
体裁：七言绝句

龙沙精舍水云隈，长夏松阴昼不开。传说两贤留讲席，百年惆怅一人来。
书海州邮舍
作者：施闰章
朝代：明
体裁：五言律诗

马耳峰前路，孤篷独往还。沧洲无野鹤，城郭是空山。骤雨停征辔，惊沙损客颜。犹传望鲁处，怀古怅难攀。
书清河县客舍
作者：施闰章
朝代：明
体裁：七言律诗

疏烟寒照一荒村，小邑无城野色昏。久废驿庭稀马迹，新营官舍总蓬门。地连河岸渔家少，草满田园井税存。谁信江南此风景，舟车络绎不堪论。
书炼丹台侧指月庵
作者：施闰章
朝代：明
体裁：五言律诗

天海浩无涯，孤僧寄一家。泉吞丹井月，坐对青莲花。小屋岚烟重，高台石路斜。雪中人迹断，烧叶自煎茶。
书石埭姚六康明府纸尾·其一
作者：施闰章
朝代：明
体裁：七言绝句

孤帆一宿清溪口，客梦频飞黄鹤池。凭寄鱼书乱心曲，千行书不尽相思。
书石埭姚六康明府纸尾·其二
作者：施闰章
朝代：明
体裁：七言绝句

真拚老懒爱离群，风义何人复似君。两处陵阳山不远，川涂偏恨皖江分。
书秦淮水亭
作者：施闰章
朝代：明
体裁：五言律诗

津亭移客舍，暑坐当山家。此地馀歌管，何年罢战笳。月来溪面白，风定柳丝斜。忽忆中泠水，曾烹峒岕茶。
书药公画册
作者：施闰章
朝代：明
体裁：古风

层峰拔天端，怪石穿地轴。豪末具高深，烟岚变心目。过桥何处翁，倚杖当飞瀑。此中谁卧游，五岳绕茅屋。
书西山丁道人壁
作者：施闰章
朝代：明
体裁：七言绝句

山豆花开野菊秋，隔林茅屋是丹丘。客来问道惟摇手，随意清泉绕屋流。
书雉城张羽士壁·其一
作者：施闰章
朝代：明
体裁：七言绝句

曲阑小几自茅亭，坐对藤萝覆壁青。除却看山无个事，茶烹庙岕读黄庭。
书雉城张羽士壁·其二
作者：施闰章
朝代：明
体裁：七言绝句

梅雨翻盆暑阁凉，桃笙睡美接羲皇。若溪一夜添新涨，为问扁舟傍故乡。
买书
作者：施闰章
朝代：明
体裁：古风

吏牍纷填委，日与编简疏。黾勉耗薄禄，时时搜旧书。积笥不能贮，列架盈坐隅。妻孥顾我笑，瓶粟罕留储。况君目已眚，殉此无乃愚。卿言亦复佳，性癖苦难祛。卒业诚未易，泛览资游娱。行当营草堂，归就双溪居。枕籍同寝处，穷年长晏如。
买舟避兵
作者：施闰章
朝代：明
体裁：五言律诗

偷生何处得，水国静悲笳。万事数行泪，孤舟八口家。随风依岸柳，载雪隐芦花。不是寻源去，虚疑博望槎。
乱后和刘文伯郊行
作者：施闰章
朝代：明
体裁：五言律诗

斜日照荒野，乱山横白云。到家成远客，访旧指新坟。战地冤魂语，空村画角闻。相看皆堕泪，风叶自纷纷。
乱后归至白门
作者：施闰章
朝代：明
体裁：七言律诗

鲸鲵初散石城开，江畔人家半草莱。饮马朝喧桃叶渡，吹笳夜绕凤凰台。青山不改六朝色，斑鬓重惊千里回。但使谢公高卧稳，敢同庾信漫悲哀。
乱后新安作
作者：施闰章
朝代：明
体裁：五言律诗

新都成绝塞，岁晚客谁过。残垒传烽数，荒城避马多。艰难寻故旧，怅惜好岩阿。闽海还酣战，安危定若何。
二乔墓
作者：施闰章
朝代：明
体裁：五言律诗

铜雀台遗恨，巴陵冢尚留。君臣分艳质，吴楚一荒丘。花落春云暗，猿啼暮雨愁。湘江有神女，应共弄珠游。
二月二日雪
作者：施闰章
朝代：明
体裁：七言律诗

夜半疏帘作曙晖，朝传雪片压双扉。宫梅苑柳春先入，陇麦畦蔬愿不违。文酒兔园诸子在，野桥驴背几人归。久晴转觉轻寒好，捲幔从教点客衣。
于庐陵慧男致酒赀药物
作者：施闰章
朝代：明
体裁：七言律诗

安仁自喜赋閒居，谁遣春风到敝庐。恨别旧谙双眼泪，经年频寄数行书。诗耽家学官仍达，力尽亲交义未疏。为报老夫凭药饵，荒园小径得携锄。
于役北上适来凤亭落成郡僚诸公集饯
作者：施闰章
朝代：明
体裁：七言律诗

金凤洲前橘柚香，草亭十笏面沧浪。修林碧树横秋色，一片青峰满夕阳。游子惊心王路远，故人知我野情长。宵深月出还留酌，如此江山不可忘。
于慧男明府自庐陵迁贰淮郡
作者：施闰章
朝代：明
体裁：五言律诗

官佐淮扬郡，司分沧海湾。旧嗟筋力尽，稍喜簿书閒。鲛室城根地，蓬壶云外山。相思差恨远，岁晚一摧颜。
于李锦秋官舍识徐东痴处士
作者：施闰章
朝代：明
体裁：七言律诗

山人长卧旧山岑，垂老行歌爱武林。仙吏能留徐稚榻，海云独识鲁连心。繁花古树官斋静，积雨春阴野寺深。不到西湖那见面，兰舟桂楫肯招寻。
于湖罗绣铭宅留别
作者：施闰章
朝代：明
体裁：七言律诗

宛水芜江衣带分，流光十载一逢君。开怀草阁天门月，望远津亭楚泽云。高士墙东长避世，孤蓬天末独离群。凭传地下知音语，肠断临岐不忍闻。
云上人山房
作者：施闰章
朝代：明
体裁：五言律诗

径转疑无地，山房斸杳冥。近江花砌冷，倚树藓墙青。林挂飞来锡，窗存自写经。沧洲有明月，先到尔阶庭。
云山洞
作者：施闰章
朝代：明
体裁：五言绝句

洞门云不息，万岭白须臾。试向洞中觅，孤云定有无。
云窝赠李怀之
作者：施闰章
朝代：明
体裁：五言律诗

得尽看云兴，谁言处士贫。石门青霭入，书舍紫阳邻。岁稔凭茶洞，溪晴试钓缗。未知清隐地，更许住何人。
云谷掷钵庵
作者：施闰章
朝代：明
体裁：七言律诗

仙掌棱棱拂紫氛，层峰回合槛边分。何年书屋成僧舍，有客秋岩坐夕曛。古钵谁翻千仞石，寒钟难出万重云。龙泉日夜潺湲去，流与人间几处闻。
云起楼
作者：施闰章
朝代：明
体裁：五言律诗

好据九龙麓，重开百尺楼。浮云无处所，此地一淹留。塔势掌中出，松声泉上秋。月明宾从集，何似庾公游。
云门寺是麻源第三谷
作者：施闰章
朝代：明
体裁：七言律诗

度岭穿岩日欲晡，溪边野寺白云孤。残花满径鹿来去，幽鸟数声僧有无。烟火人家依谷口，胡麻仙饭问山厨。寻源尽处知何尽，自笑愚公老更愚。
云门山
作者：施闰章
朝代：明
体裁：七言律诗

城南叠巘郁巃嵷，片石青荧绝壁通。沧海倒窥云出入，天门平过日西东。衡王第宅荒榛内，齐国山川返照中。不用长吟苦搔首，岩碑剥落已鸿濛。
五大夫松下看流泉
作者：施闰章
朝代：明
体裁：五言律诗

我寻古松树，爱此岩下泉。横泻珠帘静，斜飞瀑布悬。积寒生石发，落日动山烟。辇道馀荒草，长悲封禅年。
五岳真形图歌
作者：施闰章
朝代：明
体裁：古风

五岳足迹谁能遍，五岳真形谁所见。岱宗山下岳祠东，镌瑶刻玉穷鬼工。紫泥拓就珊瑚色，高堂日射扶桑红。璇宫银阙森髣髴，群仙玉女纷相从。禹鼎沈沦多不若，山林佩此百神却。丹灶思寻勾漏砂，灵岩定采天台药。陟岳寻仙思汉武，茂陵寂寞一抔土。倘许吾曹有仙骨，君现真形与君语。
五日东筦王句重明府宴津亭
作者：施闰章
朝代：明
体裁：五言律诗

天南初罢战，彩鹢到江城。荔子乘舟摘，蒲觞带雨倾。亲交佳节会，儿女故园情。莫忆怀沙事，愁云海畔生。
五日同勉中圣月耦长诸子集方邺藤轩同限蒲字·其一
作者：施闰章
朝代：明
体裁：七言律诗

令节长怀楚大夫，骚歌异代复吾徒。沧洲发短慵簪艾，绿蚁尊开且泛蒲。不分干戈连岁月，尚怜耆旧共江湖。淫淫雨急归途滑，笑指双童待醉扶。
五日同勉中圣月耦长诸子集方邺藤轩同限蒲字·其二
作者：施闰章
朝代：明
体裁：七言律诗

照眼榴花兴莫孤，比邻竹叶重相呼。漫誇长命五丝缕，自有仙人九节蒲。白日藤萝何杳霭，澄江亭阁在虚无。时艰竞渡年来少，秪合还寻旧酒垆。
五日集溪园
作者：施闰章
朝代：明
体裁：古风

夏节馀薄寒，清霁园条长。休沐恋朋旧，曲宴开林莽。泽蒲没水裔，江流一何广。手中芳醑盈，岭际归云往。箫鼓竞彩鹢，何如此延赏。
亡友梅杓司尝浮家白门生子南为今善画作诗与之·其一
作者：施闰章
朝代：明
体裁：七言绝句

响山宿草痛多时，玉树亭亭又一枝。年少丹青看烂熳，风流何减阿翁诗。
亡友梅杓司尝浮家白门生子南为今善画作诗与之·其三
作者：施闰章
朝代：明
体裁：七言绝句

朗三诗画旧声名，二妙瞿山又雪坪。添汝不妨成后劲，梅花树树照江城。
亡友梅杓司尝浮家白门生子南为今善画作诗与之·其二
作者：施闰章
朝代：明
体裁：七言绝句

青箱零落倦论文，老蚌生珠自出群。莫是故乡情太剧，扇头长画敬亭云。
亡友梅杓司尝浮家白门生子南为今善画作诗与之·其四
作者：施闰章
朝代：明
体裁：七言绝句

到来斗酒共招携，生长秦淮家宛溪。旧业荒芜归好住，双羊南畔钓台西。
京邸与刘润伯饮时刘四十初度·其一
作者：施闰章
朝代：明
体裁：五言律诗

诙谐同总角，富贵莫相忘。今日官皆冷，秋风鬓欲苍。帝乡成岁月，客路感行藏。何似家园好，临溪累百觞。
京邸与刘润伯饮时刘四十初度·其二
作者：施闰章
朝代：明
体裁：五言律诗

斗酒勿辞醉，新诗为尔吟。星霜两岁长，松菊百年心。好武才何健，论文兴不禁。比邻相待老，同傍玉山岑。
京邸夏杪宋荔裳宴王氏园林限韵四首·其一
作者：施闰章
朝代：明
体裁：五言律诗

客许南皮会，园疑历下亭。雨声烦暑散，树影数家青。宴坐从疏密，云烟属杳冥。解衣成永日，城阙已郊坰。
京邸夏杪宋荔裳宴王氏园林限韵四首·其三
作者：施闰章
朝代：明
体裁：五言律诗

漫言谁主客，随处即林塘。杯试仙槎古，花连乌几香。艰虞才不尽，飞动意难忘。明日携春卷，还来卧石床。
京邸夏杪宋荔裳宴王氏园林限韵四首·其二
作者：施闰章
朝代：明
体裁：五言律诗

北窗高枕得，野兴复招寻。白首萍蓬客，清樽湖海心。云迷萝径曲，人语石堂深。莫计升沈事，凉风正满林。
京邸夏杪宋荔裳宴王氏园林限韵四首·其四
作者：施闰章
朝代：明
体裁：五言律诗

过雨疏帘捲，轻云入槛流。乾坤怜此夜，河汉近新秋。旅病疲征马，归心逐钓舟。秪应恋朋旧，京雒暂淹留。
京邸寒夜戏题恼豹人起用其集中语
作者：施闰章
朝代：明
体裁：古风

娶妻当得如西子，娶妾当得如莫愁。看君狂兴有如此，那可空床独卧悲白头。胸中撑拄几千卷，细故悲欢那在眼。粗才莽气横飞扬，百折回肠时一展。君不闻杜陵拔剑斫地歌，西京野老奈尔何。
京邸对雪
作者：施闰章
朝代：明
体裁：七言律诗

曙光虚白遍人间，车马长安几处閒。鳷鹊凝寒连北极，林岚积素隐西山。甘泉猎罢回龙驭，瘴海烽传怆客颜。独卧栖迟虚荏苒，乡心一夜满燕关。
京邸病中送同寓张旭源南归
作者：施闰章
朝代：明
体裁：七言律诗

客中送客肠堪断，况复西曹伏枕时。同舍几人能问疾，索居从此倦论诗。心随天际孤帆影，梦绕山中丛桂枝。谢朓北楼应好在，浮云何处更相期。
京邸立春
作者：施闰章
朝代：明
体裁：五言律诗

积雪三冬少，晴天几日长。东风何处到，游子未还乡。冻研冰初释，辛盘菜早香。閒庭来鸟雀，彷佛是山堂。
京邸诸公晚集
作者：施闰章
朝代：明
体裁：五言律诗

高阁春风夜，华灯照客时。官僚半扬马，酒坐共文辞。梦绕梅花屋，山閒桂树枝。何年一攀折，京洛赠相思。
京邸述病呈诸公
作者：施闰章
朝代：明
体裁：古风

疲策剧平秋，偃疴越重九。念我桑榆年，实难牛马走。养拙早归田，短褐安林薮。敢忘尧舜君，窃禄中心负。被诏仍乞骸，官司怒摇手。海甸方横戈，文章真敝帚。睿虑罗腐儒，盛事应不朽。触暑迫修涂，郁蒸但张口。中路倏严飙，冰霰零马首。于时孟秋暮，气候惊罕有。咄嗟乱寒暄，憔悴摧蒲柳。蹭蹬来国门，契阔平生友。浮名滥前茅，万事他人后。庑下栖一枝，长风飒虚牖。经营到瓶盎，琐屑胜里妇。医药生坎坷，二竖岂相守。掩关闻剥啄，欹枕屏营久。公卿时过存，黄钟收瓦缶。折简忝嘉招，华筵强野叟。青云多妙年，抗手推衰丑。草野受优容，顾影觉颜厚。歌吹喧从伶，屦舄相践蹂。稠人接对难，数问此某某。嗟此麋鹿性，还堪上客否。买菊当东篱，看云向西阜。烟霜寒蓟门，敝裘不覆肘。且缓五侯鲭，待剪春盘韭。身健从素交，笑把一杯酒。
人日
作者：施闰章
朝代：明
体裁：七言律诗

人日何人野兴长，乍阴复霁称初阳。敬亭云散明山阁，江郭梅开报草堂。久病二毛年冉冉，多艰五岳思茫茫。可怜画角连芳草，好倩春风洗战场。
人日
作者：施闰章
朝代：明
体裁：五言律诗

旅鬓逢人日，轻寒散帝城。条风仙掌动，春水御沟生。身世牵缨冕，山河阻甲兵。不须吹玉笛，杨柳正关情。
人日同张清江升旸郊行
作者：施闰章
朝代：明
体裁：七言律诗

官路残梅未忍攀，春来天地早开颜。出城小队留精舍，倚树孤亭俯碧山。多难喜逢人日好，劳生坐爱水云閒。健儿带箭休教射，野鹿江凫任往还。
人日泾川
作者：施闰章
朝代：明

人日日初晴，春风昨夜生。野梅谁早折，冻土又新耕。余雪涓涓白，流澌瑟瑟鸣。琴溪闻控鲤，驻马一含情。
人日泾川
作者：施闰章
朝代：明
体裁：五言律诗

人日日初晴，春风昨夜生。野梅谁早折，冻土又新耕。馀雪涓涓白，流澌瑟瑟鸣。琴溪闻控鲤，驻马一含情。
人日阮亭山长见过同耦长小集·其一
作者：施闰章
朝代：明
体裁：五言律诗

江鱼邀客馔，柏酒尚馀清。天气暖人日，乡心共帝城。镂金谁作胜，带甲远含情。稍喜成三益，休看白发生。
人日阮亭山长见过同耦长小集·其二
作者：施闰章
朝代：明
体裁：五言律诗

令节华灯近，清宵皎月佳。宁知耽野老，坚坐就茅斋。霁日占人事，春风吹客怀。时名从侧目，懒漫信吾侪。
人生叹
作者：施闰章
朝代：明
体裁：古风

人生常怀千岁忧，昼短应须秉烛游。古之作者已肠断，我今歌此仍泪流。泰山为轻一羽重，巢由尚笑唐尧愁。达贤怀抱类如此，万事浮云何足谋。盗粟耻为太仓鼠，被绣谁怜清庙牛。撚须苦吟复奚益，坐遣霜雪盈我头。丈人卷舌但安坐，息心颐性长优游。犹龙五千亦偶尔，苍蝇细响君且休。
仁孝孝昭两皇后梓宫自沙河往葬山陵恭送纪事二十韵
作者：施闰章
朝代：明
体裁：五言排律

二后灵舆发，春郊帐殿成。园陵悲远道，车驾出严城。幽饯频将享，前驱早计程。赏颁周仆驭，警卫拥神兵。七校联镳静，千官按辔行。荒村纷马迹，野雀避人声。借榻蓬茅贵，谋炊井灶争。幕帷环雾合，灯火灿星明。隐几萦宵梦，闻鸡候晓征。威仪墙翣盛，御路水云平。鹓鹭排川甸，旌旗接玉京。愁凝双辇重，哀动万山鸣。任姒追遗范，皇英轸睿情。孝能娴内则，柔并叶坤贞。逮下常多恕，持谦每戒盈。嫔妃馀涕泪，岳渎应精诚。尘净微沾雨，风徐早送晴。策文镌惨恻，祠寝肃经营。礼葬轻珠贝，和蛮想佩珩。圣躬劳不惜，嗟此极恩荣。
今日行留别王伟树廉使
作者：施闰章
朝代：明
体裁：古风

今日相逢是何日，握手开尊重促膝。回想桂林奔迫时，欲言呜咽声不出。桂林畴昔何殷勤，忘年尔汝成胶漆。许我新诗逼古人，执卷高吟散愁疾。星岩仙洞忆同游，惆怅欢娱忽相失。漓江烽火渡豺狼，城头流血殷潇湘。君在围城余间道，天南地北两茫茫。令子中途惊问讯，招魂引领断人肠。谁知玉树转摧折，白首逢君归故乡。龙须华席鸲鹆研，绨袍嗛嗛不可忘。人生聚散亦何尝，为君努力倾百觞，明日东西征路长。
从制府江行·其一
作者：施闰章
朝代：明
体裁：五言绝句

鼓角动江城，军麾带雨行。可怜芳草绿，不避马蹄生。
从制府江行·其三
作者：施闰章
朝代：明
体裁：五言绝句

上滩折篙橹，缘岸愁虎豹。清浅自无鱼，何人复垂钓。
从制府江行·其二
作者：施闰章
朝代：明
体裁：五言绝句

战地春风苦，荒村破屋斜。重来双燕子，好去宿谁家。
从制府江行·其四
作者：施闰章
朝代：明
体裁：五言绝句

棹入双江路，云迷皂口西。昨宵愁不寐，恰有鹧鸪啼。
从姑山
作者：施闰章
朝代：明
体裁：古风

武夷风雨夜，飞来三两峰。至今双江渚，并出青芙蓉。悬岩侧轩翥，绝磴回巃嵷。一镂开铁壁，微窦流石淙。褰裳入深翠，坦步凌寒空。五岳志不遂，兹丘谁与同。昔贤已徂谢，竹树犹菁葱。睥睨向千山，独立肯相从。
从游诸子追送至北关
作者：施闰章
朝代：明
体裁：古风

命楫日将夕，言发一何难。亲交并集送，临期犹未还。行行越湖墅，众星粲以繁。殷勤二三子，出饯此河干。临流启高馆，四座闻秋兰。疲策昧饥渴，对俎不能餐。聊为尽斗酒，以解离别颜。行矣各努力，先民有遗言。
仙坛
作者：施闰章
朝代：明
体裁：五言律诗

近岭仙坛古，盘空石路青。山头仍画阁，树里几茅亭。幽壑藏蛟穴，高松见鹤翎。云峰频极目，何处问丹经。
仙梅石
作者：施闰章
朝代：明
体裁：五言绝句

玉几出莓苔，横枝隐落梅。谁能吹铁笛，更弄数花开。
仙源崔友尚孝廉见过有赠
作者：施闰章
朝代：明
体裁：七言律诗

宛水秋晴落涨痕，荒园握手一相存。坐谈应据戴凭席，顾盻曾登元礼门。天向城头开绝嶂，家从云外住仙源。何当重识黄山面，静对莲花共酒尊。
仙源歌赠邵徵君镇之
作者：施闰章
朝代：明
体裁：古风

仙源近在黄山下，三十六峰真可把。徵君高卧栖翠微，乘兴行吟过白社。少年词翰纷陆离，射策公车明盛时。论心尽是顾厨辈，结友羞称游侠儿。蹭蹬天门不得上，风尘世事堪惆怅。南陔爱日罢南宫，青门扫迹归青嶂。前朝旷典徵贤良，群英吐气争翱翔。诏起先生出蓬荜，身随渔父歌沧浪。是时姑山有一老，同郡同徵与君好。国是官常重制科，采山饮谷甘怀宝。转眼人间万事非，沧江不改钓鱼矶。八十著书从皓首，北山笑指孤云飞。耆旧年来嗟逝水，典型不坠存遗轨。有道谁旌通德门，聚星差抵高阳里。咫尺思君见面难，采芝努力还加餐。好凭七尺青藤杖，同向莲花顶上看。
仙源胡白水校书郡斋
作者：施闰章
朝代：明
体裁：古风

营道今寡党，世事薄好爵。安定有哲裔，望古独栖托。居閒慕箕颍，抗迹蹑濂洛。偶读郡斋书，冥心成屈蠖。五经何纷纶，群言恣斟酌。春风吹我庐，阶前烂红药。伊人不相见，室迩怅离索。
仙钓崖
作者：施闰章
朝代：明
体裁：七言绝句

岩上仙翁白羽衣，渚鸥沙鹭往来飞。钓矶苔满无人到，岁岁持竿独不归。
仙霞岭
作者：施闰章
朝代：明
体裁：古风

皇天限百粤，驱山作险阻。遂令行路子，侧足不能语。前岭既威迟，后岭复龃龉。回叠众山合，凭陵微径取。云气出我衣，去作沧江雨。层巅頫来路，断续垂一缕。深秋天莫寒，枫叶照宿莽。餐霞独何人，白日生毛羽。
仙霞岭见闽妇北行者
作者：施闰章
朝代：明
体裁：古风

故乡南水去，薄命北随人。辞家远万里，附书无六亲。谁怜眼中泪，湿尽岭头尘。
仙霞岭雾雨
作者：施闰章
朝代：明
体裁：五言律诗

重雾成微雨，浮云暗远峰。路危迷一线，岩滑转千重。荒戍寒无火，层冰白在松。欲寻僧舍宿，何处有疏钟。
代怨歌行
作者：施闰章
朝代：明
体裁：乐府曲辞

谁谓太行高，陟之一卷石。谁谓长城远，度之不盈尺。新人欢巧笑，故人涕汍澜。对面成远别，何必间山川。梅树生庭隅，枝叶多憔悴。梅酸不言好，结子君勿弃。
以绿雪饷王侍读阮亭及邵子湘陆冰修却枉佳句索和
作者：施闰章
朝代：明
体裁：古风

灵巘郁佳气，茗柯了不凡。老夫昔好事，抉胜穷崭嵌。采绿日盈把，香露沾春衫。有时经石窟，对面起麇羬。撷择无俗手，蒸焙余所监。制成得妙理，沉碧寒筠杉。羞与酪浆齿，特著冰雪衔。顷来栖辇下，卤井憎苦咸。购取玉泉瀹，回首思旧岩。马上昨有寄，箬笼将一函。薄可饷邻好，红票银瓶缄。诗人贪澹旨，远过梁肉馋。新篇竞品目，险韵何巉巉。纰漏哂桑苧，谱茶枉见芟。当遗故山叟，石壁深镌劖。
以诗代柬寄金长真宪副
作者：施闰章
朝代：明
体裁：古风

老友畏情多，情多引离思。抱君白下书，转侧宵不寐。言当会秦淮，要约过五四。通都冠盖繁，休沐分相弃。泛爱烦诸侯，野性苦乖异。解官垂十年，始知符节贵。箧中馀旧草，半辑懒诠次。长怀敝帚惭，敢为故人累。老贱念贫交，失计喜閒事。有时辍梨枣，持充宾客费。谁当定吾文，此语千春泪。使君侨肸徒，风义动天地。不愿十日饮，愿复一把臂。积雪明山楼，疏梅烂江寺。托身语春风，为我御征辔。
以麻姑酒遗伯衡
作者：施闰章
朝代：明
体裁：七言绝句

水涨桃花江路纡，游山虽好兴愁孤。人间何处寻仙洞，分取麻姑酒一壶。
仲夏得大雨
作者：施闰章
朝代：明
体裁：七言律诗

骤雨翻盆入夏无，蓑翁野老剧欢呼。尽拚人吏尽鸥鹭，那可山城非五湖。压竹偃荷枝半折，穿棂漏榻卷全濡。天泉急注满双盎，茶试铜坑兴莫孤。
仲由墓
作者：施闰章
朝代：明
体裁：五言律诗

一死何其勇，千秋墓在兹。荒祠留旧碣，古木半枯枝。野旷风沙暗，春寒鸟雀悲。谁知系人息，不是结缨时。
伏城驿偶题
作者：施闰章
朝代：明
体裁：七言绝句

野阔风高枣半黄，疏帘小店下斜阳。隔墙无数砧声急，不管行人欲断肠。
伏生祠堂行
作者：施闰章
朝代：明
体裁：古风

祖龙烈燄燔天地，断简残篇尽捐弃。诸儒白骨成山丘，仓颉史籀夜垂泪。上蔡李斯甘罪首，忍使万古斯文坠。天遗一老在人间，火然不到胸中字。须臾赤帝重瞳来，阿房一炬咸阳灰。表章经学汉文出，诏求耆旧过徂徕。是时先生耄且病，以口代手鸿濛开。二十九篇尚书备，配享立庙何崔嵬。我来再拜心徬徨，侧身望古涕沾裳。避秦博士穷独叟，姚虞三代今未亡。庞眉碧眼具冕服，丹青满壁生辉光。有女被绣珥明珰，受书掌故拱其旁。丰碑古篆不可详，诸生俎豆歌乐章，灵旗髣髴来翱翔。
伏羲生身处
作者：施闰章
朝代：明
体裁：七言绝句

岁月茫茫记得无，荒烟古道独踟蹰。洗儿石畔苔为篆，应是龙文八卦图。
休宁道中寒食
作者：施闰章
朝代：明
体裁：七言绝句

寒食东风减客衣，山堂茅屋燕初飞。桃花欲落不忍落，游子曰归犹未归。
伟长索醉蟹自云老饕发书一笑
作者：施闰章
朝代：明
体裁：七言绝句

小饮终惭客兴豪，故乡昨日寄霜螯。知君旧是江南客，不厌相呼作老饕。
传经台
作者：施闰章
朝代：明
体裁：七言律诗

涧口高台玉几平，天留片席拥诸生。野花无种年年发，林鸟多情处处鸣。杖底湖连千顷阔，洞门云散万峰明。丹祠芜殁馀残碣，流水犹传弦诵声。
伯玑豫章书至兼示湖隐近诗
作者：施闰章
朝代：明
体裁：五言律诗

江路频通讯，逾年得报书。傍城成卧隐，出户即樵渔。病里诗能健，贫来友不疏。老夫惭老懒，差可赋郊居。
伯衡遗阳羡磁壶
作者：施闰章
朝代：明
体裁：五言律诗

来诗传惠贶，胜事一时俱。旧物封题好，閒心托赠殊。提携邀野客，质朴称潜夫。庐阜帘泉水，还能共饮无。
何伯兴毛大可书至自萧山兼示越州诗选及文园唱和诸刻
作者：施闰章
朝代：明
体裁：七言律诗

尺书何意问王孙，况有新诗共讨论。吴越骚人雄上国，应刘诸子复西园。夜阑客梦看梁月，秋近胥涛壮海门。傥过玄亭系舟楫，好寻丛桂一攀援。
何生伯示近诗兼约文澜亭野眺
作者：施闰章
朝代：明
体裁：七言律诗

不到朗陵三十年，旧时游好心茫然。穷交握手开双眼，见面论诗手一编。半世烟霞供烂熳，几人歌醉足缠绵。危亭纵目还能否，乱后溪山倍可怜。
何生伯还南陵
作者：施闰章
朝代：明
体裁：五言律诗

春谷城边路，三年梦渺茫。送君折杨柳，挥手见江乡。鱼鸟依人近，荷蕖满县香。尘缨良可濯，切莫负沧浪。
何省斋谪官岭表中道引疾放还
作者：施闰章
朝代：明
体裁：七言律诗

书期残菊醉同看，人到樽前菊未残。叱驭倦过回雁岭，还家早遂钓鱼竿。江边解缆孤舟速，海内论心一笑难。计尔趋庭方岁晏，白头相见定加餐。
何郎行赠何次德子大春
作者：施闰章
朝代：明
体裁：古风

何郎赠我卖船歌，我方北辕子抱疴。今我重来未相见，流光逝水三年过。炎熇爱把奇编读，山寺高桐间深竹。丹青遣兴不随人，风雨著书还满屋。眼中冠盖何纷纷，黄金叱咤成青云。何郎掉头复抱膝，酸吟苦啸怀丘坟。君家旧拥平津客，珥笔分符世煊赫。阿翁俊及最声名，少年岂合耽泉石。于乎，男儿磥砢千夫雄，手掣霹雳开群聋。会当挽强射猛虎，安能腐唇敝舌徒雕虫。
余澹心追送同舟至惠山
作者：施闰章
朝代：明
体裁：五言律诗

离人逢好友，一棹傍林丘。远送同明月，相看总白头。野桥疏柳卧，浦寺乱云秋。信宿倾情话，閒信到十洲。
余澹心追送同舟至惠山
作者：施闰章
朝代：明

离人逢好友，一棹傍林丘。远送同明月，相看总白头。野桥疏柳卧，浦寺乱云秋。信宿倾情话，闲心到十洲。